
			Kada najviše želim da mi uši imaju malo mira,

				u njih mi dopre pjesma: Sve najbolje, draga jaa-aa, sve najbolje meni, koju ovog tjedna slušam već četvrti put, iako je tek srijeda. Budući da Adelaida ne zna kada se rodila, slavi uz pjesmu svaki dan, a usto slavi i razne druge obljetnice, pobjede i poraze.

			Što opet slaviš? upitam je. 

			Rođen...

			...dan, da, znam, i što još?

			Dan poezije! Smislila sam kolosalnu pjesmu.

			Sjajno. Ali ja ne znam što to znači.

			Ne moraš baš sve znati.

			Pa reci mi barem naslov. Naslov pjesme.

			Nema ga. 

			A o čemu je?

			Daj, Aksel, ne gnjavi! Kao da ne znaš koliko sam već slavlja imala ovog tjedna i koliko ih još planiram imati! To je naporno, dragi moj, a ti me gnjaviš sa sitnicama!

			Oprosti, povučem se jer je jako sretna kada pokažem poštovanje i osjećaj za njene ceremonije. 

			Jesi li možda čula vremensku prognozu? Prespavao sam je.

			Čula sam, da. Ali ti je neću reći ako mi ne čestitaš.

			Opet sam se zeznuo. Ona zna da sam neviđeno potresen i potišten kada prespavam vremensku prognozu.

			Sve najbolje, draga Adelaida, želim ti za tvoj praznik. Čestitam ti i za kolobarnu pjesmu, za sve dosadašnje i buduće uspjehe, za napredak, ustrajnost, trud...

			Daj, daj, prekine me. Prvo: ne kaže se kolobarnu, nego ­kolosalnu. Drugo: Zašto bi mi čestitao na budućim uspjesima? Pa ne znaš čega će sve još biti! No za sutra ti mogu obećati jednu proslavu u vrtu jer će biti sunčano i toplo.

			Evo, ipak sam iz nje izvukao vremensku prognozu, koja je bolja od kobasalne pjesme. Upravo je fantastična! Obožavam talen­tirane prognostičare, koji se usuđuju, koji znaju, koji se trude! I ja ću jednom kad odrastem raditi za firmu koja određuje 
vrijeme. Spremite se! Imat ćete mnogo sunca, malo kiše i vjetra u dolinama, zimi snijeg na vrhovima, tako da će vaše fotografije s balkona biti kolonijalne, kriminalne i što ti ga ja znam kakve sve ne, upitajte Adelaidu. 

			Ja znam da bez talenta nema poezije, a nema ni lijepog vremena. Nitko ne voli ove koji proizvode maglu. Zar nije tako? Ako se netko ne slaže, neka si kupi kišobran. 

		

	
		
			Ako me pitate tko je Adelaida,

				prvo ću vam reći, da živi kod tete Cilke i da ćemo je još susretati. Ako me upitate tko je Cilka, mogu vam je već predstaviti:

			Prije je ona bila moja čuvarica. Mamica me svakog jutra ostavljala kod nje i dolazila po mene poslije posla. Kada je vrijeme bilo ružno, dovozila me automobilom, a kada je bilo lijepo i toplo, u kolicima. I kući smo uvijek išli autom ili kolicima, nikada nismo lunjali, sve do onog četvrtka popodne sredinom proljeća kada je mamica rekla Cilki: 

			„Danas idemo u park na rekreaciju.” 

			Aha, u park, rekao sam i upitao se: A što je rekreacija?

			„O, lijepo", rekla je Cilka, dok je mijenjala iglu na šivaćem stroju.

			Park, park, park. Već je sama ta riječ šiljata kao igla.

			„Znam da je lijepo, da. Više ste mi puta rekli da ga povedem”, odvratila je mamica. „Ali ja, znate, odlučujem sama.” 

			Cilka je zatresla glavom, pucnula jezikom i puhnula:

			„To sam primijetila. Dobijesa! Opet mi se polomila igla! Ova stara mašina baš me zafrkava!”

			„Trebate novu”, predložila je mamica.

			„Ne, ne, ipak ću staru odnijeti na servis. A danas neću šivati. O, kako sam postala nespretna! No, lijepo što idete u park na tjelovježbu, da, lijepo.” Pa zapjeva: „Idem na zelenu travicu, brat’ cvijeće za svoju mamicu.” 

			„Dobro onda, Cilka”, prekinula ju je mamica. „Nas dvoje sada idemo.” 

			Spustila me u kolica i krenuli smo. Na rekreaciju i tjelovježbu. ­Cilka nam je mahala, ja sam joj uzvraćao mašući, ona je i dalje pjevala: „Brati cvijeće za svoju mamicu, lijepu plavu ljubicu.”

			Znači, park, još sam si jednom rekao i upitao se: Zar to nije pomalo pomaknuto?

			Vidio sam već mnogo parkova i nijedan mi nije bio privlačan. Ja i mamica svaki smo dan gledali televiziju, znao sam za nacionalne, pustolovne, zabavne parkove. Vidio sam provalije i stijene u nacionalnim parkovima, vrtuljke i jureće vlakiće u zabavnim parkovima, viseće mostove i skakaonice u pustolovnim. Zašto bi čovjek morao zavirivati u te strašne rupe kada je doma na sigurnom, razmišljao sam dok smo se vozili.

			„Ah, to njeno pjevanje, kako mi ide na živce! Jesi li je čuo?” rekla je mamica i zaustavila kolica. „Čekaj da napravimo jednu lijepu slikicu.” Podigla je telefon. Nisam se postavio, nije mi se dalo, premda sam se inače volio fotografirati. „Daj, umiri se, no”, nagovarala me. Nisam se umirio. 

			Ne, Cilkino pjevanje uopće mi ne ide na živce! Ali ovo s parkovima, to da!

			„Zašto se tako duriš, Aksel? Dobro, slikat ću te na travici”, rekla je i spremila telefon u torbu.

			Durit ću se i na travici, odlučio sam. 

			„Možda tamo susretnemo i tvoje prijatelje!”

			Što? Još i to! Ni s kime se ja nisam htio susresti! I tko su zapravo moji prijatelji? pitao sam se. Poznavao sam mamičine koji su nas kadikad posjećivali. Najgori od njih, koji nije dolazio samo ponekad, nego svaki dan, bio je Davor. Nosio je cipele koje su smrdjele na trulo povrće.

			Stresao sam se od gađenja i straha.

		

	
		
			Kada smo skrenuli s pločnika,

				još su se i zatresla kolica. Park je bio grozno grbav. Bacalo me amo-tamo. Pogledao sam gore, drveće se bacakalo kao i ja. I o njemu sam već gledao mnogo emisija. Jedno je igličasto, drugo lisnato. Ovo koje se lelujalo u parku imalo je iglice. Ako sam dobro upamtio, to su borovi. Spopalo me nešto čudno. Zapeckalo u nosu. Parkovi na televiziji bili su bez mirisa, a ovdje je mirisalo jače nego u našoj kupaonici, koju mamica prska raspršivačem. Podigao sam se i pogledao uokolo. Nigdje nikakvih vrtuljaka, provalija, visećih mostova, nikakvih prskalica, samo trava i borovi. Kolica su se zaustavila.

			Mamica je sjela na klupicu, odgrnula dekicu i uzela me u krilo.

			„Stigli smo”, rekla je. Spustila me na travu. „Možeš hodati.”

			Molim? Zar ju je nešto ubolo? Spuštala bi me na tlo samo ujutro i navečer ispred zgrade. Čak sam i kod Cilke na vrtu uglavnom ležao na prostirci, dok si je ona rezala nokte, listala novine, plela, čistila salatu, sadila luk, telefonirala i čitala knjige o junacima kojima su se događale nevjerojatne stvari. 

			„Pomakni se”, sada mi je govorila mamica i milovala me po glavi. „Ma, hajde, ja ću paziti na tebe. Ništa ti se loše neće dogoditi.” 

			Napravio sam dva koraka. Pogledao sam uokolo da vidim prijeti li mi od nekuda neki prijatelj. Nigdje nijednog. Opla! Nevolja! Na drugoj strani parka pojavio se dlakavi muškarac koji je uza se imao prijatelja sličnog meni. No mali je hodao sam, nije se vozio u kolicima. Jako sam se uplašio, stisnuo sam se uz mamicu. Kada sam razabrao da dlakavi čovjek miriše na gulaš, malo sam se primirio. Tko miriše na gulaš ne može biti opasan. Onaj koji je išao uz njega odjednom je dotrčao do mene i u trenu smo se našli oči u oči. Mirisao je na jetrica i pire krumpir što je četvrtkom na jelovniku kod Cilke. Tako je jako mirisao da sam pao na guzu!

			„Jao, zar si pao!” vrisnula je moja mamica, skočila k meni i podigla me opet na noge. Onaj mali, što je došao s velikim dlakavim, i dalje me gledao i ja sam gledao njega. 

			Sretna nova godina, rekao je. 

			Zar nova godina nije bila zimi? upitao sam.

			Da, bila je, ali meni se čini da je ovdje za tebe sve novo. 

			To je istina.

			No, vidiš. Hoćeš da te naučim kako se trči?

			Ne znam smijem li.

			Trčanje je tvoje pravo, rekao je.

			Molim?

			Tvoje pravo. Nisi znao?

			Ne.

			A zašto se trči? Kada sam gledao olimpijske igre, nije mi bilo jasno tko lovi da svi bježe.

			Zašto? Želiš li trčati ili ne? upitao je.

			Ne znam.

			A što bi morao znati? Ne cendraj, hajde, ne budi njonjo, dođi!

			Već sam želio pokušati kadli me zaustavio mamičin glas. Oslovila je onog dlakavog muškarca. Čuo sam. 

			 „Kako se zove?” upitala je.

			„Beni”, odgovorio je taj tip, kojeg ću zvati Gulaš.

			„Aha. A moj je Aksel. Zar nije zgođušan?”

			„Jako”, odgovorio je Gulaš.

			„Vaš lijepo trči", pohvalila je mamica Benija.

			„A vašem fali samo harmonika”, odvratio je Gulaš.

			„Šalite se?” rekla je mamica.

			„Da”, uzviknuo je Gulaš. 

			Nisam dokučio što je mislio s time i što je harmonika. Uzeo je štap i u velikom ga luku bacio dalje od puta. Beni je potrčao za njim. Možda se ta igra zove harmonika, pomislio sam.

			Čudno me nešto probolo u ušima. U nogama, u trbuhu, u glavi mi je zatutnjalo. Uplašio sam se da haluciniram, čuo sam o tome mnogo toga na televiziji. Rado bih potrčao kao i Beni, ali nisam znao smijem li ili ne, i znam li to uopće. A da ipak probam?

			Onda je počelo: Šibaj, trči za mnom, uhvati, baci, skoči, salto, mirno, hop i pazi, primaj, drži, donesi, zavijao je Beni. 

			Prvi put u životu izvodio sam takve vratolomne akrobacije. Divljao sam po pijesku i travi. Bacao sam se po podu i valjao se! Ma gdje sam uopće to naučio? Mamica me zvala, ali slabo sam je čuo. Zanimala me samo još harmonika, zajedno s Benijem sam hvatao štap koji je najviše puta dohvatio on, a ponekad i ja, nosili smo ga Gulašu pred noge, Beni je bodrio:

			Ajmo, hvataj, trk! Pazi, rupa, bravo, dečko, hop dalje i opet natrag.

			Gulaš je podizao štap i bacao ga. A ja sam trčao, trava me bola u 
trbuh kada bih pao, zaprljao sam se prašinom i zemljom, mamin glas postajao je sve dalji. Čuo sam jedino da je Gulaš povikao:

			„Ma gospođo, pustite ga, naj beži! Naj se oslobodi! Ni to igračka, to je živina!” 

			Molim?

			Zastao sam. 

			Što?

			Je li rekao da sam pas? Upitao sam to Benija koji je stao tik do mene.

			Pa naravno, odvratio je Beni. 

			Da sam živina?

			Nego što.

			Je li mislio na mene? 

			Da, nego na koga!

			Jesi li i ti pas?

			A što bih trebao biti? Klavir? začudio se Beni. 

			Ne, ne, rekao sam, klavir ipak ne. 

			Da, no, pa kažem ti, sretna nova godina, ponovio je Beni. 

			Hvala također, izmotavao sam se i pretvarao se da se šalim i da sve razumijem. Ustvari sam potiskivao neviđeni nemir. Dogodilo se nešto strašno, veličanstveno i konačno. Ne bi li možda radije bio kontrabas?

		

	
		
			Kad smo stigli kući,

				mamica je tako žestoko divljala po stanu kao da je i ona pas i živina. Možda se htjela uživjeti u moju ulogu. Okupala me, obrisala me i počešljala. Pritom je jadikovala: „Jesi li čuo tu budalu. Dat ću ja njemu harmoniku!” Vjerojatno je mislila na dlakavog čovjeka koji je mirisao na gulaš. 

			Opran i namirisan ležao sam na ručniku, donijela mi je večeru. Dobio sam riblje brikete bez umjetnih dodataka. Pojeo sam ih dok kažeš 'briket'. 

			„Besramno su skupi, ali su bio”, rekla je mamica svaki put kada sam ih dobio. Nakon večere uvukao sam se k njoj na kauč, gledala je film u kojem su se ljudi smijali, jeli, pili, grlili se. Mamica se odobrovoljila, i ona se smijala i usput me češkala po glavi. To me uspavljivalo. Potom je televizor utihnuo, krilo se maknulo ispod mene i otišlo u kuhinju. Za nekoliko minuta u nosnice mi je došao miris kakaa. Sišao sam s kauča i navirio se u kuhinju. Mamica je držala šalicu iz koje se dimilo i telefonirala. 

			„Davore”, rekla je jecajući. „Znaš što se dogodilo! Uopće me nije slušao. Potpuno je poblesavio.” Srknula je vruć gutljaj i duboko uzdahnula. 

			Govorila je brzo. Skrivao sam se iza vrata. Opet je uzela dah. Otpila još jednom. A onda je odjednom spustila šalicu na stol i briznula u plač. 

			„Tebi je to normalno?” grcala je. „O, a ja sam mislila da barem s tobom mogu razgovarati!”

			Prekinula je, uzela krpu i otrla oči, kao da briše tanjure. Potom je još i obrisala nos u krpu i odnijela je u kupaonicu, škiljio sam za njom i vidio da je krpu bacila u košaru s prljavim rubljem, odvrnula je slavinu i umila se. Kada je zatvorila vrata, čuo sam da se tušira, voda je tekla dugo, tako dugo da me pritisnulo u mjehuru. Pogrebao sam po vratima kupaonice, mamica je izišla u pidžami, zagrnula se jaknom i uzela me u naručje. Krenuli smo dolje, pred zgradu, stavila me kod grmlja. Podigao sam šapu, popiškio se po korijenu, malo sam čučnuo i istisnuo i dvije kakice koje sam prikladno i kulturno odložio. Možda je bila posvađana sa svim psima na svijetu, možda čak i sa mnom koji sam to tek postao. 

		

	
		
			Kada sam shvatio što se dogodilo,

				bio sam posve utučen jer je sve to stvarno bilo previše za mene. Nemirno sam spavao, vrtio sam se i razbijao si glavu pitanjem što će biti sa mnom. Sjetio sam se svega lošeg što su ljudi govorili o psima, recimo kako je susjed rekao pazikući: Tvoj je sin divalj poput psa. Možda je i mene prebacilo na divljanje. Ali zašto je onda pazikućin sin još uvijek sin? Cvili i grintaj, ali ništa nisam razumio! Hodao sam stanom kako bih se umirio, bilo je svijetlo jer je na ulici gorjelo svjetlo i bacalo svjetlost kroz prozor. Ugledao sam se u staklenim vratima i uplašio se samoga sebe. 

			A tko si ti? upitao sam svoj odraz. Jesi li donio poštu?

			Ne, odgovorio sam si. Poštu raznose ljudi, ne psi. 

			Aha, prisjetio sam se da je čovjek koji nosi poštu prošle srijede rekao Dovraga i to pasje vrijeme, ta kiša. To bi još i prošlo da se Cilka ne tuži na pasju vrućinu. A oboje ipak ne može biti pasje. Volio bih pitati prognostičare postoji li riblje, kravlje, konjsko vrijeme. 

			Smrdi kao pas, lijen kao pas, laže kao pas. Stvarno ništa dobra. A ako smrdim? Pomirisao sam se ispod prednjih šapa. Sve je bilo u redu. Mirisao sam po šamponu od vanilije. Podrignuo sam se i ponjušio ispuhnuti zrak. Nije smrdio. Bio je stopostotno ekološki, s mirisom hrane bez konzervansa, zijevnuo sam i s užitkom ga ponovo progutao. Mogao bih raditi reklamu za riblje brikete, pomislio sam. Stajao bih ispred trgovine za pse i podrigivao i podrigivao. Na stotine pasa bi mi dolazilo, hvatali bi se na taj podrignuti zrak. Trgovac bi me plaćao po broju podriga. I on sam sjajno bi zaradio. Nijedan pas ne bi odlazio kući sve dok mu mamica ne bi kupila upravo takve brikete po kakvima bi mirisali moji podrizi. O kakav divan san. Ali to je samo san. U stvarnosti sam podrigivao ni za što. 

			Trebala mi je obilna utjeha, ali je nisam mogao dobiti jer je mamica već spavala. Potpuno slomljen i osamljen sklupčao sam se na prostirci pored njenog kreveta.

		

	
		
			Kada me je ujutro odnijela na travu ispred zgrade,

				bez teškoće sam piškio, ali ne i kakao. Vratili smo se gore. Dobio sam zdjelicu mlijeka. Mamica je upalila radio, pričekao sam vremensku prognozu. Još jedan udarac! Na poslu je bio tip koji nije bio sposoban skuhati normalnu kombinaciju. Servirao je splačine: pretežno oblačno, uz buru u Primorju. Bijeda od čovjeka. 

			Kada smo krenuli k teti još nije puhalo. Cilka je vjerojatno pjevala još od prethodnog dana, dok je bojila ulazna vrata u žuto. Mačke su ljepše od pasa. Tu pjesmu nikada nisam volio, a sada kad sam bio tako utučen, tjerala me na plač. Mamica je konačno primijetila moje psihičko stanje i raznježila se „Što ne valja, tulipančiću moj?” Još sam jače zaplakao. Želio sam da se do dna srca sažali nada mnom. Neka vidi kako mi je teško. 

			„O, jadni moj cvjetiću, ne plači, no, ma bit će sve u redu. Nećemo ići u park i sve će biti u redu”, rekla je. To me još više prepalo. Park mi se, naime, jako sviđao.

			„Vi ga utješite, Cilka”, rekla je mamica.

			„Pa naravno, već će ga i ova vrata razveseliti, je li tako Aksel? U boji narcisa.”

			„Jao, žurim na posao. I, da se razumijemo, nikakvih poslastica", zapovjedila je mamica. „Pa znate da ga od sira i tortelina muče vjetrovi.”

			„Naravno, naravno, vjetrovi", rekla je moja čuvarica. 

			Kad je mamica otišla, Cilka mi je prvo dala poslasticu.

			„Korica sira je uvijek odličan lijek za tugu”, rekla je. „Vjetrovi je odmah otpuhnu.”

			Ako poslasticu dobijem ujutro, vjetrovi se do četiri, kada mamica dolazi s posla, već primire. A Cilki ne smetaju jer ih ima i sama. No, kako se ne bismo pravili fini, reći ću izravno: pas koji prdi nije ništa više nemaran od čovjeka, jer i ljudi prde, ali skrivećki, u nekom kutu ili na otvorenom, dok mi psi ne kompliciramo.

			„Kako ti se čudno cakle oči, Aksel”, zazvala me Cilka. „Nećeš se valjda razboljeti... Samo da ovo dovršim, a onda ćemo čitati. To je uvijek ugodno.” Liznuo sam joj ruku i čekao. Kada su vrata, zajedno s dovratkom, bila prekrivena žutom bojom, rekla je:

			„Pazi da se ne prisloniš na boju. Idemo u moju knjižnicu.” Pošao sam za njom. Njene police s knjigama sežu od poda do stropa. Ono što me nije naučila televizija, naučile su me Cilkine knjige. Iz njih sam saznao da je svijet okrugao i da je na drugoj strani svijeta noć kada je kod nas dan.

			„Mogu ti čitati o važnim i slavnim psima”, rekla je. „Imamo ovdje priču Lesi se vraća kući, Ovčar Runo, Hektor i zrela kruška, Kazan, vučji pas, Divlji pas Dingo, Pasji život. Znaš, imala sam i ja psa, zvao se Jupiter, svakog smo dana zajedno čitali. Dočekao je duboku starost i umro prirodnom smrću. 

			Još mi nikada nije rekla da je imala Jupitera. A nije mi nikad ni čitala pasje priče. Nevjerojatno što mi se sve otvorilo nakon one spoznaje u parku.

			„Onda, koju ćemo?”

			Pokazala mi je svaku posebno, izabrao sam Lesi. Otrčao sam na terasu. Namjestila se i počeli smo čitati. Lesi je bila najpoznatiji i najljepši pas u selu. Svaki dan poslije nastave čekala je svojeg dječaka ispred škole. Seljani su po njoj mogli ugađati svoje satove. Jednog je dana dječak izašao pred školu i uzalud je čekao. Lesi nije bilo. 

			„Sutra ćemo nastaviti”, rekla je Cilka. I to upravo sada kad je postalo napeto! „Čeka me posao. Skuhat ću đumbirov sirup. No prije toga ću dizati kutije s knjigama, za mišiće. Otkako više ne idem na posao, sve sam mlitavija. A ti bi se za to vrijeme mogao s Adelaidom u dnevnoj sobi poigrati s medvjedićem.”

			Eto i tako smo je opet susreli. Princezu Adelaidu, krunu Cilkinog stana, moju cijenjenu prijateljicu, koja tada prema meni još nije bila nimalo prijateljski raspoložena. Mislio sam da se nikada nećemo razumjeti. Sva urešena i spora, upravo se prihvatila nekog od svojih slavlja. Kada me ugledala, frknula je: 

			Što je, filozofe!

			Jučer sam bio profesor.

			Zato što je bio svjetski dan profesora. A danas je obljetnica osnivanja mačjeg filozofskog fakulteta. Njegova prva ravnateljica bila je Filo koja je odgojila Zofiju, a ona je bila moja prabaka i zaslužna je za obrazovanje svih svojih potomaka, čak i za moje.

			Možeš li mi objasniti što je filozofija?

			Pa već sam ti rekla: znanost koju su započele Filo i Zofija, majka i kći. Pročitale su toliko knjiga koliko je dlaka na tvojem tijelu. 

			To ne može biti istina. Znaš li ti koliko ja imam dlaka...

			A zar ih ja nemam? Možeš ih prebrojiti. Rezultat mi treba do ponedjeljka kada ću slaviti pobjedu na natjecanju u ljepoti. Možda te i pozovem.

			Na jeziku nemaš nijednu dlaku, prokleto mnogo brbljaš. S kime ćeš se natjecati?

			Sa sobom! Koliko mačaka ovdje vidiš. Osim toga, u ponedjeljak mi je rođendan.

			Vidite! Adelaida se neprestano poigravala s mojom inteligencijom! Na kraju nisam više znao imam li rep na glavi ili na guzi. Nisam se mogao uklopiti u njeno društvo, pa sam se radije maknuo, dok se ona postavila u nekakav vijadukt. Ispupčila je leđa, a rep je podigla uvis, kao i dlaku, a onda uzvišeno odšetala prema svojoj košari, neko me vrijeme odande gledala, prije no što je konačno legla i zaspala. Mijenjala je položaje, protezala svoje profinjene šape malo prema istoku, malo prema zapadu, neko vrijeme je sve četiri pružila od sebe, svaku na jednu stranu svijeta, a onda se savila u klupko, malo na jednu stranu, malo na drugu, pa opet na leđa, brinući se pritom i za frizuru, tako da je dlaku koja je pritom polegla, počešljala jezikom. Kada se probudila i vidjela da je gledam, rekla je: 

			Kada ćeš mi čestitati?

			Ne znam što.

			Pa objasnila sam ti, rekla je, okrenula mi leđa i zadrijemala. Bio sam tako smeten da bih najradije otišao. Ali sam se obuzdao i rekao si da ću još jednom malo mućnuti o tim njenim forama. Pa nisam blesav. Uopće ne. Postat ću vrhunski prognostičar i onda će požaliti što me tako ignorirala jer ću joj zakuhati oluju upravo usred slavlja.

			Otišao sam u kuhinju. Cilka je dizala paket s kuharskim knjigama. Sa stola na hladnjak pa opet natrag dolje. Kada je nabrojala do trideset, složila je knjige na policu, gurnula kutiju ispod klupice do zida, sjela za stol i počela nožićem guliti đumbir.

			„Sad me opet presjeklo u križima”, rekla je. „Morat ću smisliti nešto drugo za vježbanje mišića. Znam. Valjci!” Dobacila mi je gumenog praščića iz kuhinje u dnevnu sobu, a ja sam joj ga donio natrag. Ponovili smo tu igru još sedamnaest puta. Ona je za to vrijeme namočila đumbir za sirup i skuhala ručak. Potom mi je dala brikete i četvrtinu svojeg polpeta. Naravno, na crno jer je to u zakonodavstvu moje mamice zabranjeno. 

			Tako je prošao prvi dan mojeg pasjeg života. Kada je Cilka nakon ručka zadrijemala na ručniku prostrtom po podu, a Adelaida se još uvijek valjala po poplunu, imao sam mira pa sam skovao hrabar, nevjerojatan, kraljevski plan. To je ipak bio moj prvi plan u životu. Do tog trena provodio sam samo one koje su za mene kovali drugi. 

			Kad je mamica došla po mene,

				bio sam spreman kao lopatica za presađivanje lukovica. Čučao sam u kutu naslonjen na zid, dopustio joj da me podigne u kolica, no za razliku od lopatice uporno sam je gledao u oči i ulizivački joj se smiješio. Naravno da se mi psi smijemo, nego što! Da, znam da je to bilo prijetvorno, ja inače nisam pokvarenjak, samo sam bio omamljen željom da napravim nešto veliko i po svome, ne ponosim se tim spletkarenjem. Čim smo napustili Cil­kinu kuću, iskočio sam iz kolica i pobjegao. Stvarno, ne lažem! Trčao sam ravno prema parku. Bio sam kao prava lukava lisica. Mamičini povici zvali su me natrag, ali sam ih zanemario i trčao dalje. Prethodnog dana upamtio sam put i išao sam za mirisom borova. Dugo sam još čuo mamicu, ali se nisam predomislio. Htio sam u park po svaku cijenu. Fućkalo mi se što će mi se dalje dogoditi. Zaustavljao sam se tek toliko da podignem stražnju šapu i označim put. Nisam razmišljao o tome što ću jesti, gdje ću spavati, tko će me cijepiti i štititi me od buha, krpelja, glisti. Opet mi je iz gubice curila slina, jako sam se uspuhao. Nisam vrhunski sportaš, ali sam dotrčao do parka. Bacio sam se na travu. Duboko sam disao, vidio sam plavičasto nebo iznad sebe, plutajuće oblake, vrhove borova koji su se pomalo povijali, mijenjali su boju i bacali sjene jedan na drugoga, otkrio sam pseći raj.

			Kada sam došao do daha bio sam žedan. Strašno žedan. Namirisao sam vodu, pošao za njuškom i otkrio malen zapušteni ribnjak. U njemu su plivale narančaste ribice. Simpatične. Vidio sam već takve na televiziji u crtanom filmu. Bila bi šteta od njih napraviti riblje brikete. Popio sam malo vode, tek za nuždu. Trgnuo sam se: Što će biti kad ogladnim? Ma, otići ću kući, samo da se malo razgibam. Ionako će me mamica vjerojatno doći potražiti. 

			Legao sam. Zapuhala je lagana bura. Nije me jako mučila. Ležao sam i čekao da se pojave Gulaš i Beni. Uskoro sam ih ugledao. Beni je već trčao prema meni.

			Živjela sloboda! povikao je dok se približavao. Hoćemo li trenirati?

			Još nisam u formi, odvratio sam. Zar ne vidiš da sam crknut! 

			„Kaj je to! De je denes tvoj cvetek?” viknuo je Gulaš. „Ili si morti sam došel sim? Kaj si kidnul?” 

			Tako sam im se razveselio da sam zaboravio na umor. Skokom sam se uspravio.

			A, nisi crknut? zarežao je Beni. Naravno da mi psi režimo, nego što! 

			Gulaš je odmah znao što želim, uzeo je štap i povikao: 

			„Aksel, Beni, akcija!” I tako bacio štap da je letio preko parka. Trčao sam kao lud, divljao zajedno s Benijem, pomislio sam da mi je trčanje prirođeno, da sam stvarno talentiran, samo što nisam prije znao i da bih se mogao prijaviti na svjetsko prvenstvo, trčao sam brzo, noge, koje su se po novom zvale šape, više mi se nisu plele. Zgrabio sam štap tik ispred Benija i donio ga natrag. Bilo je to čudesno popodne, pretežno oblačno, sa slabim vjetrom koji mi nije smetao. Ujutro sam bio nepošten prema prognostičaru. Ovo što je skuhao bilo je dobro. A to što sam ja bio pas, mrcina i živina, bilo je upravo fantastično.

			Dok sam tako zajedno s Benijem neprestance hvatao štap, u ušima mi je zatutnjao poznati glas. Zaustavio sam se, šape su me prestale slušati. Ugledao sam mamicu koja je vikala:

			„Aksel, nevoljo, kamo se smucaš!”

			Pas se umiljava, rekao je Beni i stao pored mene. 

			Poludjela je. Potrčao sam k njoj, spustio štap ispred njenih nogu, mahnuo repom, podigao uši i milo joj se, nadasve zaljubljeno, zagledao u oči. A ona je rekla: „Ti si obična pseća danguba. Znala sam da sam trebala uzeti kavalira, a ne tebe.”

			Svete mu paštete, nisam ni sanjao da me negdje i nekada uzela i da je možda izabirala između mene i kavalira. Nisam uopće znao što je to kavalir – životinja ili biljka. Možda joj je žao što nije uzela biljku, ona nikada ne bježi od svojih vlasnika. Ne, nisam se mogao sjetiti kada sam i odakle došao k mamici.

			„Ma dajte”, javio se Gulaš. „Pes je rado vuni, je to normalno.”

			Mamica je prvo zastala, a onda je još više poludjela. 

			„A i vi se ružno ponašate!”

			„A vi, oprostite, špotate živinu koja nije kriva za vaše ideje!”

			„Dobijesa! Sebe pogledajte! Što mislite, tko ste vi?” zavrištala je mamica, tako da sam je se počeo bojati. „Zar mislite da su svi psi tako raspušteni kao vaš? Moj je lijepo odgojen, nikada mi još nije pobjegao. Vi ste loše utjecali na njega jer ste ga jučer poticali na to da se valja po podu!”

			„O, majčice, zbogom pameti, oprostite, gospođo, ali stvarno me zanima jeste li nekad vidjeli vuka u toplicama ili medvjeda kod frizera? Je, lijepe je da ga imate rada i da se tak brinete zanjeg, ali nemrete ga celo vreme imeti nutri zaprtog pak ga špotati če beži za ščepom!”

			„Što se vi uopće petljate, gnjido!”

			„Znate kaj gospa, špotali pa me nete. Ideme Beni!” Došao je još do mene, počeškao me iza uha i rekao: „Znaš da si fletna živina!” Pa se okrenuo kako bi otišao.

			A moja mamica, ne znam što ju je ubolo, zamahnula je torbicom i mlatnula ga po leđima.

			Beni je zalajao, sjurio se prema mamici, zgrabio njenu široku nogavicu i, frap, otrgnuo jedan komad. Toliko me to smelo da nisam znao koga bih branio a koga napadao pa sam bez razmišljanja i ja otkinuo jedan komad mamičine nogavice. 

			„Vražja banda!” zavriskala je. „Ovo je ludnica!”

			Beni i ja smo se uplašili i prestali se zalijetati u nju, mislio sam da će se još jače derati, ali nije, briznula je u plač. Gulaš se skamenio i gledao je. 

			„Oprostite, nisam htjela!” zajecala je mamica i srušila se na obližnju klupu. „Žao mi je, posve sam izvan sebe. Nisam htjela. Uopće nisam takva. Nisam još nikada vikala na svojeg psića i nikad još nisam udarila čovjeka. Molim vas maknite svoju zvijer dalje od mene!” ljubazno je rekla Gulašu, a meni: „Dođi, tulipančiću. I oprosti, lijepo te molim.”

			Naravno, došao sam k njoj, bila je to opet moja mamica, volio sam je i već sam joj oprostio. Komad njene nogavice spustio sam joj pred noge i privio se uz nju. 

			„Beni!” zazvao je Gulaš. Beni je skoknuo k njemu i donio mu svoj dio nogavice.

			„Oprostite”, još je jednom kroz suze rekla mamica.

			„Ma se vredu”, nasmijao se Gulaš. „Jako mi je žal za vaše hlače.” Podigao je komadić tkanine s poda i pružio joj ga u ruku. 

			„Ah, sama sam si kriva!” Mamica se sada čak malo i nasmijala, ali još su joj uvijek tekle suze. Gulaš je iz džepa izvukao velik, lijepo složen platneni rupčić.

			„Dajte najte. Zemite, gospa. Oprani je i speglan. Dajte se primirite. Nisam srdit. Zemite si rupček, bute mi ga več vrnulli. Ja živim tam pri kraju mesta, v zadnjem redu hiž, dojdite k nami na krafne!”

			„Hvala”, zajecala je moja mamica, spremila oba komadića hlača u torbicu, uzela rupčić i otrla si oči. 

			„Pod bregom, broj sedem", povikao je Gulaš. „Zbogom. I zbiljam dojdite. I zemite peseka sebom. Najte se ništ sekirati, se je 
vredu. Zbogom. Beni, pemo”, povikao je. Beni je dotrčao do mene:

			Zove se Gašpar, upamti. Ispod brda sedam, kuća lijepo miriše. Po prženim jetricama, prepoznat ćeš! Vidimo se.

			Otišli su. Uvukao sam se mamici u krilo i polizao je po licu. Nije me odgurnula.

			„Buhtlice moja”, rekla je. Nemam pojma što je to. Možda nešto za pojesti. 

		

	
		
			Kad je došla večer,

				mogao sam se odmoriti, ali nisam. Žderalo me to što sam još uvijek mamina razmažena maza i to da mi je hrabrost s kojom sam izveo svoj naum splasnula. Proganjalo me i ono što sam saznao dok je mamica vikala: da bi umjesto mene radije uzela kavalira, što je značilo da sam ja samo nadomjestak za nešto nepoznato. 

			Večer je mirisala na brikete, maminu pastu za zube, palačinke sa špinatom i na oznojene noge. Davor, koji se preziva Krivac, došao je ravno s posla. Ne zavidim ljudima koji su cijeli dan u cipelama. Šape su najsretnije kada su bose. Izbjegavao sam ga u velikom luku. On i mamica gledali su televiziju.

			„Operi noge, dragi. Ili se, još bolje, istuširaj”, pristojno mu je rekla mamica i time spasila i mene. Davor je sluša jer je zaljubljen u nju. A mene ne voli. Kada sjedi kod nje na kauču, ja moram biti na podu. Iskoristio sam priliku kada je otišao u kupaonicu da se malo pomazim, ali sam se maknuo čim se vratio, odjeven u majicu s kratkim rukavima i u hlače od trenirke.

			„Mucica, hoćeš mi dodati jedno hladno pivo?” upitao je. Mamica je otišla u kuhinju i donijela mu. Potom su gledali televiziju. Usto ju je stalno nešto ispitivao. Hoćeš li sa mnom u kino? Kada ćemo imati malo vremena da odemo na more? A da radimo zajedno? Ti bi bila tajnica u mojoj kancelariji. Ona je rekla: Ne još, srce. Još nije vrijeme. Možda uskoro. Onda su se grlili i gledali film. Ja sam se smucao uokolo i čekao da me primijete. 

			„Neka se igra s prasetom”, rekao je Davor. S prasetom, ja? Mislio je na mene, ja neka se igram, kako bi me se oslobodio. 

			„Hajde, igraj se s prasetom”, zapovjedila je mamica. Uhvatio sam prase zubima i malo ga grickao. Bezveze, to sam radio samo zato što je ona rekla.

			Na filmu se dvoje svađalo. Ostavljam te! povikao je muškarac. Dobro, ostavi me, ako me više ne voliš, povikala je žena. A naše dijete? Uzmi svoje stvari i ostavi mi dijete.

			„Jadna žena", uzdahnula je mamica. „Zašto se uopće udala za njega?”

			„Nije znala da će tako ispasti.”

			„Nadam se da se ti nećeš tako promijeniti.”

			„Nikada”, rekao je Davor i gotovo je zgnječio.

			„Što gledaš? Igraj se”, zinuo je na mene.

			Da, da, igraj se! Igraj se ti ako ti je toliko stalo do toga! 

			Okrenuo sam mu leđa, ali to više nije vidio. Prase mi se više ne sviđa jer smrdi po automobilskim gumama. Bacio sam ga u kut i trčkarao kuhinjom. Moja je njuška nanjušila Benijev miris. Išao sam za njim. Vodio me do kuhinjskog ormarića ispod sudopera. Otvorio sam vratašca iza kojih je kanta za otpatke. U smeću su ležali komadi mamičinih hlača koje smo Beni i ja obradili. Točno sam znao koji je komad bio u mojoj gubici, a koji u njegovoj. Ustanovio sam da mi nos djeluje bolje nego prije. Umirivala me spoznaja da se kao pas razvijam i napredujem. Možeš na ovom svijetu biti dobar trkač, dobar prognostičar i dobar njuškač. Zatvorio sam vratašca, odvukao se u svoj kut i legao. Gotovo sam već zadrijemao kada je do mene dopro Davorov glas: 

			„Odvest ćemo ga odmah sutra nakon doručka”, rekao je. „Neka ga kastriraju. Ja uopće ne smatram da je to potrebno, ali to je tvoja odluka, pas je tvoj.”

			O čemu to govore? Dlake su mi se uspravile.

			„Veterinar je rekao da će se nakon toga umiriti. Ne ipak odmah, nego polako, za nekoliko tjedana.”

			Jao, veterinara ću ugristi, a i bez toga sam već na dnu, dragi moj ćevapčiću! I što znači da psa kastriraju? Zvučalo je strašno.

			Opet sam bio potpuno budan. Mamica i Davor slušali su vijesti i vremensku prognozu, smiješilo nam se sunce. Dobro, moji prognostičari, tiho sam rekao. Ipak me niste razočarali! Popodne ćete možda malo pokvariti jer ste predvidjeli mogućnost popodnevnih pljuskova i oluja, ali razumijem da treba nešto malo zapapriti jer je inače posao dosadan. A i vjerojatno vam je prenaporno ako cijeli dan ložite vatru!

			Pomisao na prognostičare me uspavala. Ni sam još ne znam kada sam utonuo u san. Probudio sam se tek kada su po noći zaškripala ulazna vrata. Iz stana je nestao smrad Davorovih šapa, njegove su cipele izišle van, a Krivac za njima. Dobro. Nisam ga baš osobito volio, to ste već vjerojatno opazili. Onda sam ponovo utonuo u san. Čopor veterinara u bijelim kutama i sa željeznim naočalama lovio me po stubištu zgrade. Svi su u rukama imali ogromne injekcije. Jedan je od njih bio odjeven u skijaški kombinezon Marcela Hirschera, svjetskog prvaka u slalomu i veleslalomu, kojeg moja mamica obožava i pala bi u nesvijest kad bi on doskijao iz televizora. U mojem snu Hirscher je veterinaru posudio kombinezon. A ne znam tko mu je dao naočale, imao je, naime, one plivačke, a u rukama vrtne škare kojima je strigao po zraku tako da je sve fijukalo, i lovio me njima. Zacvilio sam. Onda je došla mamica i spasila me. Podigla me i odnijela me k sebi u krevet. 

			„Ništa se ne boj, moja zlatna čašice”, šaptala je. „Kod mene si na sigurnom. Smiri se i spavaj.” 

			Počeo sam se još više bojati. Sigurnost kod mamice postala je opasna. Bojao sam se biti u kući, osjetljiv kao čašica, daleko od borova i neba punog oblaka, daleko od psećeg raja, s njom koja će me sutra voditi k Marcelu Hirscheru. Dežurao sam do jutra kada se vratio Davor. Došao je u sportskim cipelama koje je nosio samo subotom i za koje se držao smrad teniskog igrališta. Iz kuhinje je dopirao miris kave i krafna. Odmah sam se sjetio Hirschera. Počelo me šarafiti u trbuhu. Kad se bojim, dobijem proljev. Zacvilio sam i potrčao do ulaznih vrata. Mamica je došla brzo, ali ipak prekasno jer su moja crijeva bila pod velikim pritiskom. Uzela me u naručje i ponijela dolje. Vrenje u mojem trbuhu nezadrživo je raslo. Ona lijepo polako na dolje, a metež u meni sve brže na gore. Budući da je dizalo bilo zauzeto, krenula je pješke po stepenicama, ali presporo, presporo! Znao sam da su u pitanju sekunde kada ću se raspuknuti kao balon koji probušiš kandžom. Jako sam teško zadržavao, molio bih pseće molitve, kad bih znao, samo da me što prije spusti na travu. Već smo izišli van, na stubište ispred ulaza i još me uvijek držala u naručju. Muke mu pasje! Nisam više izdržao. 

			Rasprsnuo sam se, uistinu! Eksplodirala su mi crijeva. Mlaz proljeva izletio je kroz jedini izlaz iz crijeva na sve strane, po staklu ulaznih vrata, po bijelim stepenicama, po tipkama portafona i, što je najgore, po maminoj odjeći i natikačama. Povikala je tako da su mi se mogle razletjeti još i uši, glava i pluća, samo da nisam iz sve snage iskočio iz njenog zagrljaja, potpuno osramoćen, tako silovito da sam preskočio baru svojeg izmeta na stepenicama i trčao, trčao, samo trčao, što dalje od sveg toga gnoja. Ništa više iza sebe nisam čuo, ni o čemu nisam mislio, samo sam trčao, kao prethodnog dana, ali ne u park, naravno da ne, tamo bi me Davor i mamica odmah pronašli, ako bi me uopće tražili. Pomislio sam da sam im se konačno zgadio i da za mamicu sada spadam u gamad koju ne trpi: krpelje, buhe, uši, gliste, stonoge, miševe, štakore, golubove i mačke skitnice. Čak mi se učinilo mogućim da me uopće neće tražiti.

			Svejedno sam radije trčao na drugu stranu grada, prema brdu koje nisam poznavao. U onaj dio gdje živi Gašpar s Benijem. Pa pozvan sam! Istina, s mamicom, ali i bez nje će me prihvatiti, zaključio sam. Naći ću kuću pod brdom u kojoj miriši po četvrtkovoj hrani. Samo se moram oprati, zar ne, ovakav ne mogu u posjet.

			Stigao sam već do posljednjih zgrada s druge strane grada, iza njih prostirala su se tri reda kuća. Izbjegavao sam ljude koji su vodili svoje pse u šetnju. Većina ih je krenula izvan grada, prema brdu. Opet sam namirisao borove, travu, oblake i vodu. Najjače mi je mirisala voda. U sve te mirise bili su pomiješani i drugi koje nisam poznavao, ali među njima nije bilo mirisa briketa, sapuna i cipela. Postao sam lagan, trčao sam. Da sam znao, zapjevao bih kao teta Cilka, o ljubavi, slobodi, planinama, ovčicama, djevojkama i mladićima, pastiricama i žgancima, Kristu i Mariji, mačkama i psima. Kada se tovarila bombonima od eukaliptusa, kad si je stavljala šnite paradajza na lice i pritom mi objašnjavala da će se zbog tih obloga pomladiti i proljepšati, zapjevala je Ima jedan ljuti pas, što ljudima se gosti, od njih juhu kuha, oglođe ih do kosti.1 Ta mi se najviše sviđala, a sviđala mi se i Cilka i radi mene se nije trebala niti pomlađivati niti uljepšavati. 

			Trčao sam samo ravno i sklanjao se kada bi mi tko dolazio ususret. Skrivao sam se u grmlje jer nisam htio da me netko vidi tako usvinjenoga. Psi su me sigurno nanjušili budući da su lajali i vukli prema meni, ali su ih gospodari uzicama vukli natrag. 

			A onda sam ugledao nešto najljepše što su moje oči vidjele.

			

			
				
						1	En hud pesjan je živu, se futrou je z ljudmi, iz njih župco si je kuhal, obral jih do kosti. (pjesma iz filma Erazem in Potepuh, RTS 1971)


				

			
		

	
		
			Kada sam shvatio da iz otvora u zemlji teče voda,

				postao sam nevjerojatno dobre volje. Kakva kupaonica na otvorenom! Voda nije curila u umivaonik niti u sudoper ili u bide, već je punila korito među stijenama. Bila je prozirna, bistra, čudesna. Pojurio sam do nje i pio, namakao se, prao se. Voda se prelijevala preko ruba korita, a u nju je dotjecala nova, beskonačna voda. Iako sam uskoro bio posve čist i dalje sam se močio. Potom sam izašao iz korita, otresao se, legao sam na sunce i zadrijemao. 

			Probudio me dobro poznati glas: „Gleč, gleč, kaj to ni naš Aksel?” 

			Gašpar s Benijem! Potrčao sam prema njemu, jako sam mu se razveselio. 

			„Kaj pa ti tu delaš? Pak si joj zbrisal?” Upitao je Gašpar.

			Hej, kolega Krzno, pozdravio me Beni.

			Što ću još sve postati prije no što postanem prognostičar! Da mu vratim? Nije baš pun krzna, zato radije: 

			Haj, prijatelju Tepih. 

			Beni me je polizao.

			Milo sam gledao Gašpara. Nemoj me izdati, molim te. Razumio je.

			„Bez brige", rekao je. „Da sam ja pes i ja bi zbrisal. Ne bi dal da se z mene delaju čoveka. Pa ni čovek nesme dati da z njega pesa delaju. Ve pa zbilja ne znam kaj da delam. Hodi z nama na šetnju, pa bum si za to vreme malo premislil. Naj se ništ bojati, same dojdi. Daj, dojdi. I lepo hodi polek mene jer nemam još jenu lajnu.”

			Radosno sam ga poslušao. Slušao sam i mamicu, uvijek do sad. U četvrtak sam je prvi put razočarao, u subotu drugi put. Beni je skakao pored mene i lajao:

			Pjevaj, Krzno, pjevaj. 

			Skakao sam od sreće što sam slobodan i čist. Sa širokog puta skrenuli smo na usku stazu među drvećem. Još nikad nisam vidio nešto takva, osim na televiziji. Kakva gužva drveća! Stablo za stablom, kao sto Davora pored sto mamica, usto još i grmlje i manja stabla. Tu je Gašpar Benija pustio s uzice. Odmah smo odjurili sa staze, njuškali po grmlju, u zraku je bilo toliko mirisa da sam ih teško mogao razdvojiti, međusobno su se naguravali i borili se za prvo mjesto u mojoj njušci. Beni i ja nismo se udaljavali od Gašpara, sve smo vrijeme bili toliko blizu da smo ga uvijek mogli vidjeti. Razgovarali smo o stablima. Sve je poznavao: bukvu, hrast, smreku, grab, lijesku. Svako malo pomislio sam da moram do Gašpara i provjeriti je li već razmislio što će biti sa mnom. Objasnio mi je:

			„Mi dva sako jutro idemo sim, znaš. Vjutro idemo na breg, popodne v park. Prek tedna ideme ranejše, predi nek mi počne posel, ali denes je subota pa smo malo kasnejši. A kaj su tebi napravili da si pobegel? Su te šteli kastrerati?” 

			Vjerno sam ga pogledao. Da, htjeli su me kastrirati, a iako ne znam što to znači, uplašio sam se. Tražio sam u sjećanju i u svim emisijama koje sam gledao, pronašao sam riječi: nadzirati, dirigirati, odstranjivati, kritizirati, umirati. Ali nisam pronašao kastrirati.

			„Razmem te, znaš, ti preslatka loptice”, rekao je. Nije mi time baš ništa pojasnio, samo me malo utješio. Zaletio sam se u grmlje, Beni je trčao pored mene. 

			Tako smo izišli iz šume i našli se na čistini na kojoj nije bilo drveća, trava je bila kratko pokošena, samo je jedno stablo raslo nasred proplanka, a pod njim je bio stol s klupicom. 

			Kada sam se zaustavio na rubu,

				Gašpar je rekao: „Ovo je moja parcela, vidiš, Aksel. Stol i klupicu napravil sam od zrušenih drv. Vi dva samo bežite, ja bum si tu sel, moram nekaj napisati.”

			Iz malog ruksaka izvukao je bilježnicu i olovku, sjeo za stol i stao si prstima masirati čelo. Ali Beni mu nije dao mira. Dotrčao je do njega, sjeo i gledao ga iščekujući. Vidio sam da želi štap, a Gašpar je to razumio. Ustao je, došao do ruba šume, uzeo štap i bacio nam je. Obojica smo trčali za njim. Beni je ovog puta bio brži i uhvatio ga još u zraku. Divio sam mu se, stvarno je pravi atletičar. Vjerojatno je ipak znao da sada gospodara mora ostaviti na miru pa je sam sa štapom jurio po travi i uključio me u igru. To je bila druga varijanta harmonike. Beni je trčao sa štapom u zubima, bacao se po podu, grizao ga, a ja sam ga lovio tako dugo dok mu štap nije ispao iz usta. Zgrabio sam ga i potrčao kako bi on sada mogao loviti mene. Zgrabi, ščepaj, ispusti, popusti, primi, trči.Bravo, Krzno, bravo, dobro ti ide! Skoči, podvij šape, daj, hvala, evo, pružam natrag, hajd'mo skupa, trči, pazi, panj, no, za dlaku je prošlo! Povremeno mi je pogled odlutao na Gašpara ispod stabla, koji se zadubio u svoju bilježnicu. Sve bi bilo savršeno da me nije brinulo kakav će biti učinak masiranja čela. Sve sam manje živahno trčao i sve češće gledao prema njemu. 

			Odjednom je naglo ustao, kao da se sjetio nečeg što treba nužno obaviti, glasno je zaklopio bilježnicu, spremio je i pozvao:

			„Dečki, idemo!”

			Zar sam sada još i dečko?

			To moramo poslušati, dečko, rekao je Beni.

			Čekao sam da mi Gašpar kaže što je odlučio. Nametljivo sam umu se približio, tako da je morao shvatiti što želim. 

			„Da, da, pa znam”, rekao je. Još jedan dokaz da čita misli. „Sam ti obečal. I gruntam si, bez brige.” Otputili smo se natrag kroz šumu. Beni i ja hodali smo pored Gašpara.

			„Ovak sam se odlučil, počeo je. „Ve ideš z menom k meni doma. Naš Beni ima kujsnicu i ograđeni prostor na dvorišču, živi vuni. Denes buš pri nas. Tvoja gazdarica bu ziher došla pote popoldan. Bum se pospominal z njom i rekel joj da se bum ja poskrbel zate, če te ona neče nazaj. A če bum se ja brinul zate, bum ti našel finu familiju. Poznam dost ljudi ki bi te rad zeli. Slažem se z tim da nisi tulipanček, teglica za cvetje, i ne znam kaj se ne.”

			Plan je bio grozan. Nova obitelj? O, ne, ja volim svoju mamicu!

			„Sam ve morate zbilja poslušati jer imam samo jeno lajno, a nemrem vas obadva privezati. Zato ne bum privezal nijednoga. Morete iti napred i počakajteme na izvoru. Onda poleg mene do doma, kak da ste na špagi.” 

			Obojica smo mahnuli repom što je značilo da prihvaćamo, ako možda netko ne zna. Nisam razumio gdje ćemo se naći, ali sam se potpuno oslonio na Benija koji je bio miran pa sam znao da mu je sve jasno. Samo za mnom, rekao je. Trčao je dalje, pratio sam ga, stigli smo do vode. Aha, to je izvor! Koliko sam novih stvari koje postoje izvan televizora već upoznao otkako sam pas! Ali... nova obitelj! To neće biti dobro. Ne i ne. 

		

	
		
			Kada smo došli na dvorište,

				tamo smo zatekli ženu i dva jednaka dječaka. Prvi je meo puteljak ispred kuće, a drugi se njime vozio na skejtbordu. Taj mi je sport poznat, gledao sam emisiju Svi na skejtanje. Žena je zalijevala cvijeće u teglama ispred ulaza, Beni je potrčao k njoj, a ja nisam znao kako bih se ponašao pa sam se radije držao podalje.

			„Gdje si našao tog ljupkog psića?” upitala je Gašpara. On je prišao i poljubio je. I ja sam joj prišao, premda je nisam i poljubio. 

			„To je onaj iz parka o kojem sam ti pripovedal. Vušel je onoj puci kaj sam joj dal rupček. Naj počeka tu, sto posto bu ga došla iskat, rekel sam joj gde živim. Če ne dojde, bum ga otpeljal v azil kaj mu z čipa pročitaju kam spada.”

			„Kak je fletni!” rekao je dječak koji se vozio na skejtbordu. Dovezao se do mene. Namjestio sam se za češkanje. Odmah je prišao i njegov dvojnik. 

			„Zbilja je lijep”, potvrdio je. Obojica su me milovali. Beni se odmah pridružio: 

			Čekaj, čekaj, Krzno, zar ti nisi samo u posjetu?

			Oprosti, Tepih, pa znaš da mi to paše.

			Dobro, nek ti bude. Sve dok si ovdje dijelit ćemo hranu, krov i češkanje. Ali ja imam prednost.

			„Ma daj, Beni, sve je u redu”, rekao je jedan od dječaka. „I dalje si ti prvi.” Očito u Gašparovom čoporu svi čitaju misli.

			„Pasmina?” upitala je žena Gašpara. Što je sad to? Pâs ima? Ne, nemam, gospođo, ali imam ogrlicu. 

			„Vjerojatno je mješanac”, rekao je Gašpar.. „Znat će u azilu.”

			I ja sam mješanac, šapnuo mi je Beni. Potomak dvaju mješanaca.

			Aha, mi smo mješanci. Nismo kavaliri, niti biljke, nego nešto između. Što je čip, što je azil, po čemu će vidjeti kamo spadam? Pretraživao sam svoje televizijsko sjećanje, no pronašao sam samo reklamu za pseće kolačiće. Pekle su me šape i bio sam potpuno iscrpljen i gladan, ipak sam od kuće pobjegao još prije doručka.

			Gašpar nas je pustio u širok ograđen prostor ispod stabla, legli smo u sjenu, zažmirio sam i umalo zaspao, ali nisam bio miran jer te glad pravi živčanim.

			Ako spavaš vani, drži uši uspravno, objasnio mi je Beni. Kako bi imao sve pod nadzorom.

			Dobro, pokušat ću. 

			Napeo sam uši i podigao ih, ali svaki put kad sam zadrijemao, one su pale.

			Ne mogu, ako zaspim, ne stoje.

			Navježbaj. Pazi. Napni. Tako, da. I sada uključi prekidač odostraga. 

			Prekidač?

			Da, to je jedna tipka tamo odostraga, povezana na uši. Nek ti je cijelo vrijeme uključena.

			Aha, uši, tipka za uši... 

			Pomno sam razmišljao koji dio glave mora djelovati kako bi uši ostale uspravne. O, prasca mu malca, to stvarno nije lako. Kako da spavam, ako moram ostati budan?

			Da, ova, da, ova je za uši. Pritisni tamo pa će ići. Sada je zadrži uključenom, super, ne spuštaj više. Držat će i kad zaspiš, tumačio mi je Beni.

			Ležao sam, protezao se, mislio na uši i opet malo zadrijemao.

			Jedno ti uho radi, a drugo ne, upozorio me. 

			Dobro, pusti me malo na miru, molim te. Pa možeš ti slušati za obojicu. 

			Nek ti bude danas jer si početnik.

			Konačno bih mogao zaspati, samo da mi nije sve jače krulilo u želucu. Svaki put kada bih zaspao, probudilo bi me kruljenje.

			Zar ovdje ništa ne jedete? upitao sam Benija. 

			Pola sata nakon jutarnje šetnje. Za pet minuta, rekao je mirno.

			Kako znaš?

			Izvježbao sam se. Znam točno. Kad si kažem: sad ću jesti, otvorim oči i uto se na stepenicama ukaže Gašpar s tanjurom.

			I ja bih volio istrenirati svoje uši i svoj unutarnji sat. Odmah sam počeo vježbati. Pohranio sam osjećaj koliko je pet minuta, jer je toliko prošlo do trenutka kada je došao Gašpar s posudom iz koje je tako mirisalo da je moj želudac htio preskočiti ogradu.

			„Tu imate makarone s psećom radošću . Takoc. Denemo to na pol, tam je za te, Beni, a tam pa za te, Aksel.”

			Dobili smo svaki svoju porciju. 

			Kako ti se sviđa? upitao me Beni s punom gubicom. 

			Odlično, odgovorio sam, jednako tako pune gubice. A što je pseća radost?

			Ove male kobasice. 

			O, mamice moja, kako su radosne, rekao sam. Najbolja hrana u mojem životu, pored ćevapčića kod Cilke. 

			U glavi su mi zatutnjale strahote: proljev, vjetrovi, povraćanje, prištevi, svrbež, ispadanje dlake, žuč, paraziti...

			Gašpar, koji je došao pogledati kako nam ide i koji čita misli, rekao je:

			„Ne sekiraj se, mali. Znam da nisi naviknut na ovakvu hranu. Ne ti škodila. Mi našem Beniju ne dajemo brikete, nego palentu, makarone, rižu i usto uvijek malo mesa, govedinu iz juhe ili ove kobasice. I nema nikakvih teškoća.”

			Sjetio sam se da sam jutrošnji proljev dobio od straha, a ne od hrane. Vjerovao sam Gašparu. Do kraja sam polizao tanjur. Onda sam otplovio i zaboravio na sve loše što mi se u životu dogodilo. Jedno uho uspio sam održati uspravno. Nije loše za početak, sutra će već biti bolje. 

		

	
		
			Baš sam najljepše zaspao, 

				kada me drmnuo glas koji je povikao: „Profesore!” 

			Skokom sam se uspravio. Zar mene zovu? Imao sam već toliko imena da mi se sve činilo mogućim. O, ne, ugledao sam Davora. Izašao je iz automobila i zvao svog nekadašnjeg profesora.

			Tko je taj tip? upitao me Beni.

			Privjesak moje mamice. Davor Krivac, koji je kriv za to što sam izgubio svoje mjesto na kauču.

			Na kauču? A gdje je to?

			Reći ću ti, samo da ovo prvo čujem...

			„Da, dobar dan, gospodine profesore!” zavijao je Krivac i išao prema kući.

			Iz auta je izišla i mamica u svjetloplavoj odjeći i u bijelim natikačama, pratila je privjeska. Gašpar je stajao pred kućom, u rukama držao busen salate koju je upravo ubrao. 

			„Baš lijepo što se vidimo!” rekao je Davor kada mu je prišao.

			Tko je profesor? upitao sam Benija.

			Gašpar. 

			On je profesor?

			Da. I pisac. Nisi to znao?

			A kako bih znao? Što radi profesor?

			Podučava.

			Mlade pse?

			Ne, mlade ljude.

			A!

			Uto do mene dopre poznat glas:

			„Jao, srdašce moje, gdje si bio? Nisi me se valjda bojao? Pa ne bih te ja korila, no! Dođi k meni, dođi!”

			Mamica se približila ogradnim vratima i počela ih otvarati. Nisam znao što da radim. Pola mene otrčalo bi k njoj, pola od nje. Pola psa bi i dalje jelo dijetalne brikete, drugu polovicu privlačili su makaroni s psećom radošću. Budući da se nisam mogao prepoloviti, čitav sam se zavukao u Benijevu kućicu i pravio se da sam mrtav. Beni je šapnuo:

			Ja ću je utješiti. 

			Potrčao je k njoj i tako mahao repom da je na sve strane prštao pijesak. Pomilovala ga je i doviknula Gašparu:

			„Vaš mi vjeruje, a naš ne.”

			„Ma pusti ga, draga”, umiješao se Davor. „Dođi ovamo, pogledaj, ovaj je gospodin moj bivši profesor Gašpar Ažman!” 

			„Čula sam”, rekla je mamica, otišla od mene i Benija i krenula prema Gašparu. „Tko bi rekao.”

			„Ne bi, jel' da? Bez brige, znam ja i lijepo zboriti. Moja je nastava na besprijekornom književnom jeziku. Je li tako, mladi gospodine?” počeo je Gašpar odjednom potpuno književno.

			„Pa naravno, ipak podučavate jezik i književnost”, rekao je Davor. 

			Mamica je profesoru pružila ruku. On je prvo odložio busen na stubište, a onda su se rukovali. „Ja sam Metka Fišer. Niste o meni mogli stvoriti baš dobro mišljenje. Oprostite zbog onog jučer. Vidim da ste stvarno kavalir.

			Je li rekla kavalir? Nemoj me žderati! Kako bi mogla, onda kada je mene izabrala, umjesto mene uzeti Gašpara? 

			„Sve je u redu, gospođice Metka", rekao je Gašpar.

			„Metka je moja djevojka", pohvalio se Davor.

			„Drago mi je”, rekao je Gašpar. „Evo, ondje su moji sinovi, blizanci Simon i Jakov.”

			Prišli su i dječaci.

			„Sanja, hoćeš li izići?” pozvao je kroz ulazna vrata.

			„Odmah”, začulo se iz kuće.

			Pozvao je Davora i Metku za stol u vrtu. Jakov i Simon stidljivo su stajali pod stablom, jedan je držao loptu, a drugi se penjao po užetu koje je visjelo s grane. I jedan i drugi uočili su trojku.

			„Jesi li diplomirao?” upitao je Gašpar Davora.

			„Naravno, završio sam pravni fakultet i radim u odvjetničkoj kancelariji.”

			„Ma hajde! Odvjetnik!” rekao je Gašpar. „No, pa još si u gimnaziji pokazivao talent za pravičnost. Znate, gospođice Metka, taj posel na gimnaziji bil je moje prvo radno mjesto. Radi toga sam se i preselil iz Zagorja sim dole v primorje. Tu sam upoznal i svoju ženu, Sanju... Imamo još i malu kći, baš se zbudila. Jakove, Simon, odite pomoći mami. Na, Jakov, odnesi salatu nuter!” 

			Dječaci su se polako dovukli do oca i onda se odvukli u kuću. 

			„Dakle, uglavnom”, nastavio je Gašpar. „Stvarno je sjajno što smo se ovako susreli. S Metkom sam se vidio već dvaput u parku. A gdje vas dvoje živite? Jeste li kod roditelja?

			Ja sam se odselila. Radim u banci, imam svoj stan, a roditelji su mi u Ljubljani”, rekla je Metka. Poznavao sam ih, više puta smo ih posjetili. 

			„Ja sam još s mamom, oca više nemam”, rekao je Davor. „Ali Metka i ja razmišljamo o vjenčanju.”

			Opa, to nisam znao, šapnuo sam Beniju.

			Ne sluti na dobro. Pridržavat ćeš joj odjeću, nositi vjenčić na glavi, plesati s cvijetom među zubima.

			Pas se umiljava! uzdahnuo sam. 

			Dječaci su izišli iz kuće, naravno nisam znao koji je Jakov, a koji Simon. Jedan je u rukama nosio malenu djevojčicu, još pospanu jer je migala očima kada su došli na sunce. 

			„Ovo je naša Hana”, rekao je Gašpar.

			Na ulaznim vratima pojavila se Sanja s poslužavnikom na kojem je nosila vrč i čaše. Još uvijek sam se stiskao u psećoj kućici. Beni je ležao vani, no i on je budno pratio što se zbiva.

			Cirkus, jel' da? izazivao me. Možda ćeš na piru vrtjeti loptu na njušci, hodati po uzici i ubirati priloge za svadbeno putovanje u Dominikansku Republiku. 

			Dečko, to me brine, promrmljao sam

			Nisi mi rekao što je to kauč.

			Moja izgubljena domovina, uzdahnuo sam. 

		

	
		
			Dok su tako sjedili, pili, jeli, razgovarali, smijali se, 

				moj je nos nanjušio kruh, sir, pršut i salamu. Pladnjevi koji su stavljeni na stol bili su kraljevski ispunjeni. Uzrokovali su mi muku. Uvijek sam gladan finih stvari. Uvlačio sam hranu u njušku, a razgovore u uši. Saznao sam da je i Gašparova žena profesorica i da je predavala Davoru matematiku. Kada je on išao u gimnaziju, Gašpar i Sanja još se nisu bili vjenčali i zato je Krivac bio iznenađen kada ih je vidio zajedno. Bio je to uistinu dan iznenađenja. A najveće je tek došlo. 

			Hana, koja još nije hodala, sve je vrijeme sjedila u majčinom krilu, a onda je iznenada pružila ručice prema Metki. Ova se tako raznježila da su mi se od ljubomore nakostriješile dlake. Uzviknula je: 

			„Dijete osjeća da ću i ja biti mamica!” Uhvatila se za usta kao da se uplašila onoga što je rekla. „Jao, nisam to mislila reći!”

			Što bi to trebalo značiti? Da će i mamica postati mamica? Što je tu nova? 

			„Jesam li to dobro čula?” uzviknula je Sanja.

			„Dobro, dobro", zahihotala se Metka igrajući se prstićima male Hane, koja je sada sjedila u njenom krilu. Čemu se to Sanja čudila? Pogledao sam Benija. Spavao je. Moj saveznik razumio je još manje od mene, odnosno ništa. Uopće ga to nije zanimalo. Naravno, on se nije bojao za svoju sudbinu. Imao je dom, obitelj, kućicu u vrtu, makarone, pseću radost, palentu, rižu, pire krumpir i jetrica, a ja sam imao mamicu koja će i dalje biti mamica, Davora, kojemu će i dalje smrdjeti noge, košaru, koja je još uvijek u zgradi, i vreće briketa koji su i dalje bio. Naravno da me zanimalo što će se sa svime time dogoditi; tko će me uzeti, a tko će me odbaciti.

			„Jao, pa to je divno”, rekla je Sanja. Gašpar je potapšao Davora po ramenu, kao da on ima neke zasluge za to što će mamica biti to što već jest. 

			„Dečko moj", zagrmio je Gašpar tako da sam odjednom jako dobro znao, gdje mi je prekidač za uši. „Onda se nemaš više što premišljati oko toga hoćeš li živjeti s njom ili ne. Ne trebaš se više nećkati, već samo spakirati kofere i naručiti prstenje.”

			Ništa mi nije bilo jasno. Metka je poljubila djevojčicu u kosu, a sada se i Davor raznježio i zagrlio Metku, Gašpar je zagrlio Sanju, Jakov i Simon su se pogledavali, kolutali očima i otišli se voziti skejtbordom na puteljak, sve je izgledalo kao u serijama koje smo Metka i ja gledali na televiziji i u kojima svi cmizdre, uzdišu, smijulje se, grle jedni druge, ljube se i tapšu. Ti vrapca, mislio sam, dobro je što sam pas. Ljudi su stvarno trknuti, ponašaju se kao da su hrpa kolačića koji će se na suncu rastopiti u neku lokvicu slatke mazarije.

			Što je bilo? trgnuo se Beni.

			Još gora petljancija nego prije.

			Da, mislim da ćeš, pored svega drugog, na vjenčanju još i izvlačiti zeca iz šešira.

			„Oprostite, Gašpar, nisam vam donijela rupčić", sada je rekla Met­ka. „Nije još opran. Tek sam ga danas ujutro ubacila u stroj, jer sam imala mnogo prljavog veša. Aksel me pokakao proljevom od glave do pete.”

			„Pokakao vas je proljevom? A zato je bio potpuno mokar kada sam naišao na njega. Sigurno se oprao na vodi. Ti bokca, če je dobil drisku od straha, onda je zbilja kriza!

			„Kakvog straha?” odjednom je ozbiljno upitala Metka. Gašparu se usukalo lice. „Briketima je istekao rok trajanja, bili su pokvareni”, govorila je Metka. „Ali sam to opazila tek kada sam pogledala vrećicu. Osim toga u proljevu je bilo i komadića tortelina koje je dobio kod čuvarice! Ona mu daje i ćevapčiće! Već sam joj sto puta rekla da to ne smije!”

			„No, nemoj se uzrujavati", smirivao ju je Davor. „Ipak Cilka uglavnom sluša. Dala mu je nekoliko zalogajčića. Nije bilo toga više nego dva tortelina.”

			„Dovoljno da mu naškodi! Ne i ne, pronaći ću nekoga drugog za čuvanje. Biste li ga vi uzeli? Vi ste ionako već kod kuće, gospođo, na porodiljnom dopustu, zar ne?” okrenula se Sanji.

			„Ali ja...” počela je Sanja. „Imam troje djece. Ujutro otpravim dječake u školu, prijepodne vodim Hanu van, onda kuham, objesim rublje, stavim je na spavanje. Za psa se brine Gašpar. Kada je on na poslu, Beni je sam.”

			„Jadničak", nadodala je Metka.

			Ne znam, tko je tu jadničak, uvrijeđeno je zabrundao Beni.

			„No. Mišljenja su različita”, ubacio se Gašpar. „Možda i poznajem tu vašu čuvaricu. Jedna Cilka radila je na našoj gimnaziji u školskoj knjižnici.”

			„Točno” uzviknuo je Davor. „I činila mi se nekako poznata!”

			„Nisam znala", rekla je Metka. „Javila mi se na oglas.”

			„Ako je to ona, ne trebate se brinuti. Cilka je odlična žena. No, opet ako niste zadovoljni njome, možete psa dovesti k nama pa ću ujutro i njega uzeti sa sobom u šetnju. A kad odem na posao bit će ovdje vani, zajedno s našim Benijem.”

			„Ne znam, no...” počela je zamuckivati Metka. „U biti bilo bi mi draže da ga uzme netko tko će ga držati unutra, u kući.”

			Bio sam sve beznadniji i sve nemirniji. 

			Izgledaš kao jež, rekao je Beni.

			A ti kao gušter, uzvratio sam mu.  

		

	
		
			Kad je mamica rekla, da bi me 
dala na čuvanje nekom drugom,

				nisam se naježio samo ja, već i oni. Postali su bodljikavi i međusobno se pristojno bockali. Malo su sjedili, govorili o mogućnosti popodnevnih oluja, pretvarali se da su dobre volje, ali nisu više bili, a onda je Sanja rekla da mora skuhati ručak i ustala od stola, Metka je hitro ustala i rekla da ide u dućan po mladu salatu jer se prodavaonica povrća već popodne zatvara, a iako joj je Gašpar ponudio svoju salatu, odgovorila je da će je rado uzeti, ali da se svejedno mora požuriti jer treba i špinat, korabu i mrkvu, a da tamo gdje kupuje imaju sve domaće, sve bio. 

			„Jer znate, vitamini”, dodao je Davor i opet zagrlio Metku.

			„Najbolji je vitamin ljubav”, rekao je Gašpar. 

			„Da, istina, istina”, brbljao je Davor. Jao kako mi je išao na jetra s tim svojim ulizivanjem! Podsjećao me na umak od paradajza s patliđanom.

			Prečuo sam sve drugo o čemu su nakon toga razgovarali jer mi se činilo nevažnim u usporedbi s mojim problemom. Osjećao sam da će mi opet pobjeći. Nisam to smio napraviti u Benijevoj kućici, nije prikladno da u posjetu sve pokakaš. Osjećao sam da će svakog časa prasnuti. Iskočio sam iz kućice i namjestio se kod stabla da umanjim štetu. Uhvatila me panika jer nisam znao što će učiniti sa mnom ako se raspuknem. Suzdržavao sam se koliko sam mogao. 

			Tebe nešto muči? upitao je Beni.

			I te kako!

			Okreni se guzicom od mene i ispali, kako hoćeš. Neću ti zamjeriti. To se može svakom dogoditi.

			Metka je povikala:

			„Idemo sada, Aksel, dođi!” A Gašparu i Sanji: „Kad kupim povrće, skoknut ćemo i do veterinara. Radi do dva.”

			Gotovo! Pobjeglo mi je. Beni se maknuo, kako ga ne bih zasvinjio od glave do šapa, a i ja sam odskočio, Metka je zavrištala: „Jao, opet, siroti jadničak!” Dotrčala je do mene i viknula: „U proljevu ima kobasica! Dragi moj! Dođi, Davore, dođi!” Dobacila je torbicu Davoru, zadigla suknju i prišla mi. Čučnuo sam i zarežao. Mnogo sam puta već čuo ljude na televiziji koji su govorili o rastresenosti, ali sam ih tek sada razumio. Dvojio sam o tome želim li natrag k mamici.

			Približila mi se, a ja uopće nisam znao što da učinim. Ništa. Što bude bit će. Kad je pružila ruke kako bi me podigla, divlje sam je ščepao i zario u nju svoje oštre prednje zube. Onda sam zajedno s njome zajaukao. Ona je jecala od bola, a ja od užasa nad tim što sam učinio. 

		

	
		
			Kada je Gašpar promrmljao 
o, ti bokca,

				zašumjelo mi je u ušima, ovila me gusta magla.

			Otpuzao sam dalje od stabla, u sjenu iza kućice. Beni je legao pored mene i svakih nekoliko trenutaka prijateljski me polizao.

			Događa se, kolega Krzno, ne vrijedi plakati, govorio mi je. Nemoj se sekirati. Metki su zamotali ruku i ona i odvjetnik su se odvezli.

			Čuo sam da Hana plače, a da dječaci viču, Gašpar se ljuti, ali ništa se od toga nije ticalo mene. Kada se sve zajedno malo smirilo, Gašpar je došao do mene. Nije me se bojao, a nije se niti trebao. Ja nisam opasan pas. Nikada ne grizem. Zato nisam razumio kako mi se to moglo dogoditi.

			„Sve će biti u redu, mali, već ćemo se mi pobrinuti za tebe. Ne plačeš valjda? Jadna živina!”

			Pomilovao me i otišao u kuću, vratio se u gumenim čizmama, razvukao neko crijevo od slavine ispred kuće do stabla u ogradi i vodom isprao moje nesretno onečišćenje. Potom su sve troje, on i oba dječaka, nestali kroz ulazna vrata u kuću. Zaspao sam izmučen.

			Ali ne zadugo. Nisam još bio potpuno budan kada su me zgrabile ruke u tvrdim rukavicama i u tren sam se našao iza rešetaka u kombiju. Prvo sam mislio da sanjam i da me uhvatio čopor veterinara koji su me progonili prethodne noći, rekao sam si: Probudi se, Aksel, sve će biti u redu. Ali nije bilo jer se sve to stvarno događalo. Dvojica muškaraca u kaubojskim čizmama i majicama kratkih rukava koja su me stavila u kavez, svađala su se s Gašparom. 

			Ma dajte ga spustite dolje. Ja ću se pobrinuti za njega. Pas je isprepadan, treba ga samo pustiti da se primiri”, govorio je Gašpar.

			„Oprostite, gospodine, nas dvojica radimo ono što su nam naložili”, rekao je muškarac u narančastoj majici. „Nazvala nas je vlasnica psa i zatražila da odvezemo psa u azil jer ju je ujeo, bila na hitnoj, a budući da je gospođa trudna, ostala je u bolnici. Boji se da je pas bolestan, kaže da se nikada prije nije tako čudno ponašao. Ukratko, njen prijatelj ili muž, ili tko joj već jest, pojavio se kod nas i platio naknadu za prijam psa u azil gdje će ga pregledati veterinar.”

			Kad sam to čuo, poželio sam da svijet propadne. Mogao bih još jednom prasnuti kako bih cijeli grad i sebe preplavio proljevom. Što sam učinio? Mamica čeka bebu! A ja, glupo, zlo, besramno pseto, ugrizao sam je! Pa neka me kazne i muče, zaslužio sam. Sklupčao sam se u klupko i molio da se pretvorim u jazavca. Ili u čimpanzu. Ili u klarinet. Beni je izašao iz ograđenog prostora, došao do mene i rekao mi: 

			Ma hajde, smiri se, priroda je jača od nas. Gašpar to razumije, neće te on napustiti. On uvijek sve sredi. 

			To me nije umirilo.

			„Vjutro je vušel, srel sam ga vani, na bregu. Bog moj, morete razmeti da je znjim se vredu, samo je splašen!” Gašpar je pokušavao na sve načine.

			„Nas dvojica moramo slušati šefa”, rekao je muškarac u zelenoj majici koja je na leđima imala sliku psa s izbuljenim očima i s kosti u ustima.

			„Bum došel gore pogledat. Bum se dogovoril z vašim šefom. Vidimo se zutra.”

			„Sutra je nedjelja. Ne radimo.”

			„Onda v pondeljek!”

			Gašpar mi je uputio pogled dobar kao pseća radost.

			„Ne boj se, mali”, rekao mi je. „V pondeljek dojdem gore pa bumo se zrihtali. Obečam da bum došel. Ti samo budi hraber, i ne bu ti ništ hudoga, vidimo se prekzutra.”

			Pružio mi je ruku kroz mrežu i ja sam je zahvalno polizao. Kada smo se odvezli, muškarci su uključili radio. Slušao sam novosti iz inozemstva i iz zemlje, a sasvim na kraju sport i vremensku prognozu. Ah, ni prognostičari nisu bili dobre volje, očito se i njima zamjerila ova subota. Cijelu će zemlju u nedjelju prekriti oblacima, rekli su, a od zapadnih susjeda dobit će obilnu kišu. 

		

	
		
			Kada sam, vezan na povodac, izišao iz kombija,

				rekao sam si: Aha, azil. Zanimljivo. Nikada još nisam vidio tako brojnu pseću družinu na jednom mjestu. Bili su tu kratkodlaki, srednjedlaki, dugodlaki, mali, veliki, niski, ogromni, srednji, bezrepi, kitnjastorepi, štakororepi, spljoštenih i šiljatih njušaka, različiti primjerci moje vrste, repomašući, izjezikaslineći, ušimamičući, svi mogući. Više se uopće nisam bojao. Činilo mi se da mi se konačno otkriva prava pseća 
civilizacija.

			Stavili su me u izdvojeni kavez, no kroz mrežu sam mogao vidjeti cijelo društvo. Promatrala me kolonija raznobojnih parova očiju. Tada je jedan primjerak istupio, bio je to mišićavi kratkodlakac, očito vođa cijelog zbora jer se okrenuo prema ostalima, podigao rep, odredio prvi ton, zadržao njušku neko vrijeme na miru, dao znak, a onda su svi zajedno zapjevali: Dobro došao prijatelju u ovu našu ćeliju. Digni glavu, rep i uši, ovdje si međ' svojima. Pobjegla mi je velika suza i skotrljala mi se niz njušku jer sam sve shvatio: kada je Metka rekla da ću u parku pronaći prijatelje, nije pri tom mislila na Gašpara i na druge ljude, već na Benija i pseću rodbinu! Samo što ih nisam pronašao u parku, već u zatvoru. 

			Hvala, društvo, rekao sam.

			Nema na čemu, naklonio se dirigent. Nadam se da ćeš uskoro doći ovamo na otvoreni odjel. Ja sam Riki, mješanac njemačke ovčarke i nepoznatog oca. Trenutno sam glavni. Imam bogatu povijest, promijenio sam već četiri azila, tako da dobro poznajem zatvorska pravila, kućni red i tako dalje, zajedno smo snažni, ja to znam jer sam već prošao mnogo toga, je li tako, društvo?

			Tako je! povikali su svi uglas. 

			Hvala, projecao sam jer sam bio toliko dirnut da sam gutao knedle. 

			Dodat ću i ovo jer je dobro da znaš: prošle nedjelje imali smo izbore i podijelili smo se u dva tabora, rekao je Riki. Ali u slučaju kada dođe novi kandidat, svi smo jedinstveni. 

			Imali ste izbore?

			Da. 

			A koga ste birali?

			Vladu i pseći sabor.

			O! Tko je pobijedio?

			Ja. Dobio sam najviše glasova i postao glavni. U sljedećih nekoliko dana sastavit ćemo vladu. Možeš se predložiti za ministra. Samo se prvo moraš odlučiti u koju ćeš stranku.

			A u kojoj si ti?

			U stranci Mesnica. Na mojoj je strani više od pola psećeg sabora. 

			Aha, a na temelju čega da odaberem?

			Daj mu ti objasni, Dodo, rekao je Riki. Dodo je potpredsjednik. On se bavi pojedinostima.

			Sluga pokoran, rekao je maleni čupavac. „Ja sam mješanac Dodo. Zalažem se za pravo na meso jednako za sve, bez obzira na boju ili dužinu dlake. Druge su stranke...”

			Šef ide po njega, prekinuo ga je Riki. 

			Po mene? trznuo sam se.

			Da.

			Tko?

			Šef s pomoćnicom. Ne boj se, oni su u redu..!

			Pored šefa dolazila je žena koja je u rukama držala bilježnicu i olovku. Šef je otvorio ogradu, ušli su unutra, ja sam se priljubio uz tlo, a šef mi je prislonio neki uređaj na uho.

			„Podatci na čipu poklapaju se s onim što je rekla Fišerica”, rekao je. Pomoćnica je bilježila u bilježnicu. „Ime mu je Aksel. Prošle jeseni ga je uzela kod nas. Bio je jedan od triju mladunaca koje smo pronašli kod jezera. Drugog smo dali u Fobcu, a ženkica je još ovdje. Sutra će je doći pogledati jedna obitelj.” 

			Zar sve to piše u mojem uhu? Ako nas je bilo troje, onda smo obitelj, imam brata koji je nekamo otišao i sestru koja je još uvijek ovdje! Od radosti bih bio najradije stao na stražnje šape i napravio piruetu. Ako je ovdje, mogao bih je pronaći. A što ako nas ne upoznaju prije no što ode u obitelj? I odjednom nisam više znao da li da plešem ili da budem još zabrinutiji.

			Odveli su me od ostalih. Stavili su me u kavez s mrežom, još dalje od drugih. Dobio sam hranu, ali sam je progutao bez teka. Bili su to neki jeftini, nikakvi briketi. Potom sam se usredotočio. Uključio sam vid, sluh i njuh na najvišu moguću razinu. 

			Bio sam potpuno uništen. Tješila me samo još pomisao na sestru i na Gašparovo obećanje da će doći po mene u ponedjeljak, tako da sam morao što prije pronaći sestru.

			U nedjelju ujutro stavili su nas u nekoliko vanjskih ograđenih prostora. Još sam uvijek bio sam i društvo gledao samo izdaleka. Srećom su ti prostori bili natkriveni jer je sa zapada stigla vremenska pošiljka. Opet sam dobio one bljutave brikete i pitao se kada će me konačno staviti s ostalim psima kako bih mogao s njima malo razgovarati. 

			No ipak sam prvo bio stavljen s ljudima. Šef je došao, privezao me i odveo me kroz neki prazan hodnik u kuću. Zastali smo ispred plavih vrata, šef je pokucao, vrata su se otvorila i našao sam se... Znate gdje? Sto mu gromova! Kod veterinara! Već sam htio izludjeti, htio sam opet ugristi, skočio sam prema njemu, ali me zadržao povodac.

			„Stavite mu brnjicu", rekao je veterinar, koji nije bio u skijaškom kombinezonu.

			I prije no što sam uspio zalajati, moja je njuška bila sputana. A onda mi je veterinar zabio iglu u stražnjicu i tako mi se prispavalo da ne bih više bio mogao nikoga ugristi, samo sam još omamljeno gledao što rade sa mnom i nisam bio potpuno siguran jesam li još uvijek živ. Oko veterinarove glave pojavili su se plešući gumeni praščići plave boje. Prvo su plesali polako, radili su piruete, onda su se vrtjeli sve brže, uvijali su se tako divlje da su se protegnuli u plave guštere, dobili su krila i odletjeli kroz otvorena vrata na tom obruču oko veterinarove glave po kojem su prvo kružili gušteri, onda su niknule ljubičice koje su isto tako bile plave i lijepo su mirisale. Veterinar je postao nevjerojatno simpatičan, gredica ljubičica jako mu je pristajala, nekako ga oživljavala, nasmijao se i rekao: 

			
				
					[image: ]
				

			

			„Kako si ti ljubak psić. Tvoja se gospodarica bojala da možda imaš bjesnoću, ali, zdrav si, potpuno, bez greške. Što ti je došlo da si je ugrizao?”

			Želio sam mu reći da sam se uplašio, ali nisam mogao otvoriti usta. 

			„Pa i razumijem”, rekao je veterinar ispod vijenca. „Htio si malo slobode. Je li tako? Zato si pokazao zube i upotrijebio ih, je li?”

			Da. Najradije bih zalajao od radosti što sam pronašao još jednog čovjeka koji zna čitati pseće misli.

			„Maknimo ovo”, rekao je i skinuo mi brnjicu „Ti si potpuno bezazlen pas, osim toga zdrav ko riba.

			Kažu li i ribama da su zdrave ko psi?

			Ljubičice oko njegove glave zaljuljale su se u ritmu riječi koje je izgovarao. Promijenile su se u balerine u modroj odjeći, takve kakve sam vidio na televiziji. Potom je i sam veterinar zaplesao, stao je na prste i zavrtio se, bio je najljepši veterinar na svijetu, zdrav kao riba, lijep kao pas, dizao se i dizao i poletio prema stropu. Soba se na vrhu otvorila, i nebo je bilo plavo, tako da su se balerine i veterinar utopili u njemu. 

		

	
		
			Dok sam bio još napola mrtav,

				pomislio sam: veterinara ću dodati na popis onih koji su mi dragi. Kako se uopće zove? Učinilo mi se da je netko tko me došao potražiti rekao: „Hvala, Ernest.” Na mojem popisu tada su bili: Cilka, Gašpar, Metka i Beni. Na listi čekanja bili su blizanci Jakob i Simon, njihova sestrica Hana i mama Sanja. Davor nije bio ni kandidat za popis, a Ernest je možda već bio. Otvorio sam oči. Ugledao sam mnoštvo pasa koji su me gledali. Stajali su u krugu. Nitko nije plesao.

			Probudio se, ali je još uvijek potpuno truo, rekao je jedan širokih leđa i plosnate njuške. 

			Bio je kod Kosa, rekao je zborovođa. Od njega svatko dolazi truo.

			A Kos je? jedva sam procijedio, jedva sam micao njušku. Mislio sam da se zove Ernest. Odgovorio je zgužvani: 

			Ernest Kos, doktor veterine. 

			A zato je plesao? sinulo mi je. Sjetio sam se Cilkine pjesme: Tancaj, tancaj, crni kos!

			Plesao je? začudila se smeđa kujica.

			No, možda sam to sanjao, rekao sam. I kako bih popravio dojam, uključio sam znanje koje sam prikupio kod Cilke. Tiho sam zapjevao: Tancaj, tancaj, Ernest Kos. Svi su buljili u mene.

			Voliš se zafrkavati, rekao je jedan sa spljoštenom njuškom. Ponekad dobijemo nekoga tko nema ni najmanje smisla za humor. S takvima je teško ovdje preživjeti, a i nije dobro za psa da sve shvaća previše ozbiljno. Zar nije tako? Da ti se predstavim? Neću čekati odgovor jer se tako mučiš za svaku riječ... Znam da te zanima. Ja sam Žak, francuski buldog, piše se J a c q u e s. Okotio sam se u Sv. Rupertu, kamo su moji predci doputovali iz Pariza, kroz Njemačku i Austriju. Putovali su s finim, gospodskim obiteljima, na kraju su svi ti ljudi umrli pa me uzeo umirovljeni poštar na kojeg sam stalno lajao dok je još bio nosio poštu, ali on nije imao pojma što to znači kad si francuski buldog. Mislio je da ću čuvati njegove idiotske ovce. Budući da mi se to nije dalo tako da sam na pašnjaku spavao, zavezao me za lanac pred kućom i sa mnom plašio mlade poštare, a ovi su ga tužili tajniku društva za zaštitu životinja koji je došao po mene i doveo me u azil. Potom su me premjestili ovamo gdje se brinem za obrazovanje, kulturu, vodim dramski kružok i zalažem se za očuvanje prirode od Sv. Ruperta do Gorice. 

			Jako je teško disao. Nikakvo čudo, s tom spljoštenom njuškom.

			Da ti se i ja predstavim? Neću čekati na odgovor jer si jedva živ. Ja sam Sigismund, mješanac, oglasio se drugi. Stranka modernog psa. Brinem se za poboljšanje uvjeta života i vodim štrajkove protiv posranih prostorija. 

			Ja sam Ajka, rekla je dugodlaka bijela kuja. Maltežanka, miješana s običnim psom. Stranka Mesnica.

			I onda je krenulo: Lili, Kastor, Lord, Ferdo, Rambo, Miki, Lola, Popek i još nekoliko drugih. Svaki je osim svojeg imena, rekao i u koju stranku spada, većina ih je bila iz Rikijeve, a upamtio sam još i Lijeve i Desne psetokrate, Kretanje na otvorenom, Novu glad, Slobodnu probavu. Svi su se predstavili kao mješanci, osim Vilijama koji je rekao:

			Kavalir.

			Ne kopčam, nekako sam izvukao iz sebe.

			Što ne kopčaš. Upitao je Vilijem.

			Kako možete i ti i Gašpar, pas i čovjek, oba biti kavaliri?

			Nemam pojma. Za sebe znam da sam kavalir kralja Charlesa. To je pasmina, razumiješ?

			Pas mina?

			Da.

			To nema nikakve veze s minom?

			Ne, pasmina se kaže kada želiš reći koje si vrste.

			Aaaa! Ja sam pasmina mješanac.

			A ja kavalir, to je čistokrvna pasmina kraljeve obitelji.

			I zašto si ovdje? Zar te taj tvoj Čarli napustio?

			Ah, to se dogodilo već davno, mojim precima. Kod kralja je bio pradjed moje prasestrične.

			Kavaliri su skupa pasmina, umiješao se Žak. Ime kavalir dolazi iz francuskog. Kavaliri mogu biti i mužjaci čovjeka, tako ih se zove kada su pristojni prema ženkama. To sam čuo od jednog od svojih poznatih Francuza dok je još bio živ.

			Da, normalno, nisi mogao čuti to od njega kad je već bio mrtav, rekao je Vilijem. No, da ti ispričam priču do kraja. Na crno su me dovezli preko granice iz Rumunjske. Mene i još pet mladih kavalira. Za to se kaže da su nas švercali, krijumčarili, ili kako već. Zaustavila nas je policija, švercere su zatvorili u kavez za ljude, a nas ovamo. Svi drugi su već udomljeni, samo sam još ja ostao.

			Aha, doveli su te na crno! A mene Cilka na crno hrani, objasnio sam.

			A odakle si? upitala me smeđa kujica Lili.

			Iz zgrade tamo dolje. Napravio sam nešto krivo...

			To nam je poznato, uzdahnula je. Ljudi mogu brljati koliko im drago, a pas za prvi prekršaj ide u azil. Kako se zoveš?

			Aksel. Poznaje li možda netko moju sestru?

			Pogledavali su se. Ukočio sam se i nadao se da će netko nešto reći. Ništa. Jezike svakako nisu pojeli jer su ih svi plazili, no gledali su me tako milostivo da mi je bilo jasno: nitko ništa ne zna. Morat ću se sam snaći. Možda će moj njuh dokučiti nešto opipljivije. Uspravio sam se i počeo se vrtjeti na mjestu. Svi kolege imali su lijep miris, ali nijedan po obitelji. 

			Stvarno ne bih znao, izustio je francuski 
buldog, kada više nisam uopće očekivao 
nikakav odgovor. Aucune idée. 

			Molim?

			Nemam pojma.

			Ima li ovdje neka kujica slična meni?

			Svi smo si mi međusobno slični, jer imamo zajedničkog pretka vuka.

			To sam čuo, da. Ne znam kada je taj francuski buldog bio na kraju vuk, mislio sam, ali nisam to rekao na glas.

			Ne, u ograđenom prostoru nema nikakve takve kakav si ti. Možda je negdje drugdje, rekla je Ajka. Oni bolesni su izdvojeni. 

			Jezik mi se u trenu osušio i zalijepio mi se za gornje zube. Rekao sam: Ma mime moema.

			Popij malo vode, predložio je Vilijem.

			Prišao sam posudi s vodom i napio se. Onda sam ponovio ono što sam ranije želio reći : Da nije bolesna?

			Može biti da jest, Vilijem me nije nimalo umirio.

			Potom smo još dugo razgovarali. Kako bih se malo oraspoložio, naučio sam ih pjesmu o Ernestu Kosu. Riki je odmah uhvatio ritam i preuzeo vođenje zbora. Govorio sam si da sam zadovoljan budući da sam ionako među svojima. Ali cijelo me vrijeme proganjalo pitanje gdje je sestra i što je s njom.

			Onda se dogodilo nešto neobično. Počeli su dolaziti ljudi izvana. Bili su raznih oblika, veličina i mirisa. Svaki je stavio jednog psa na povodac i odveo ga, na kraju smo ostali troje: ja, Rambo i Lili. 

			Pa da, rekla je Lili. Moj će opet biti posljednji. Opet kasni. Ne zna si zavezati cipele, čeka pred kućom da netko prođe onuda i da mu napravi mašnicu.

			Kako to znaš? upitao je Rambo.

			Rekao mi je pas njegovog susjeda kad smo se mimoilazili.

			Zašto si ne kupi cipele na čičak? nije prestajao Rambo.

			Ne znam, može biti da se boji čičaka ili da mu se od tog lijepljenja naježi koža, što ja znam zašto želi ove na vezice.

			Mogao bi doći i u natikačama ili gumenim čizmama.

			Ne možeš hodati po njivi u nekim šlapama koje se samo nataknu. 

			O čemu i o kome govorite? prekinuo sam je. Tko je taj koji si ne zna zavezati cipele? Što se događa? Koga čekate? upitao sam.

			Svak svojeg šetača, objasnio je Rambo. 

			Opet nešto nova. Novi profil čovjeka!

			Moj nikada ne kasni. Ne znam što mu je danas. Da nije umro! uznemirio se Rambo.

			Tko su to šetači?

			Ajoj, ti još ne znaš! uzviknula je kujica. Objasnit ću ti. Dakle, jednom dnevno dolaze šetači i vode nas... Kamo? Pa sama ti riječ sve govori: u šetnju. Svatko od nas ima svojeg šetača. Ti ga vjerojatno još nemaš jer si novi. Možda će danas mene i Ramba voditi šef i njegova žena. Možda je Rambov vodič umro, a moj još uvijek nema vezice. Kad se to posljednji put dogodilo, svejedno je došao, a vezice su mu bile zauzlane. 

			Onda ih danas možda nema zato što ih nije mogao otpetljati! Možda ih je pretrgao ili prerezao i sada nema novih! 

			Dobro je što su došli šef i žena jer bi se vjerojatno Rambo i Lili još pola sata prepirali o vezicama za cipele. Šef i njegova supruga ušli su u ograđeni prostor, privezali svatko jednoga, on Ramba, ona Lili. 

			Jesam ti rekao da je spetljao i da neće doći! Prasnuo je Rambo na Lili.

			Bolje da je čovjek bez vezica nego mrtav! vratila mu je.

			„Hajde, mir, što lajete", progunđao je šef i potegnuo Ramba, koji je nekako oklijevao, iz ograđenog prostora.

			Mislio sam da se meni uopće neće obratiti, ali mi je, prije no što je zatvorio vrata, rekao:

			„U vezi s tobom, sve ćemo se dogovoriti ujutro. Navečer ću te nakratko osobno uzeti. Ako ostaneš kod nas pronaći ćemo ti stalnog šetača.”

			Naravno da neću ostati kod vas! Ali šetač, to je opet jedna jako zanimljiva pasmina, razmišljao sam. Sada sam ih stvarno već mnogo poznavao: prognostičare, veterinare, gospodare, prijatelje, šefove, suradnike, profesore, roditelje, djecu, blizance, vlasnike. U banci rade smotanci, prijetvornici i majmuni, govorila mi je mamica, teta Cilka poznaje župnike, unuke, nakladnike, knjižničare i pokojnike, među pokojnicima su njen muž i dva prijatelja iz škole. Na televiziji nastupaju sportaši, plesači, igrači, novinari. Mamica spominje lažljivce, lopove, pametnjakoviće i budale. Ništa od toga nije me toliko oduševilo kao šetači. Osim prognostičara, naravno.

			Nisam više bio siguran da želim odmah napustiti azil. Počelo mi se sviđati, nedostajao je samo još šetač. Ako pronađem sestru, uopće neću više htjeti otići, mislio sam. Jako sam mnogo razmišljao. Gotovo i previše. Sav sam se pretvorio u glavu. I to prepunu. Svaka misao koja se meškoljila u glavi imala je miris. Misao na mamicu po sapunu; misao na Gašpara po gulašu i kobasicama; misao na Benija po jetricama i borovima; na Davora po dvije vrste cipela, službenima i subotnjima, oboje su bile na čičak; misao na veterinara po ljubičicama; na šefa po uzici; na sestru... po nečem... bez imena. No bio je to oštar miris. Misao na nju mirisala je najbolje od svih. Tražio sam je oko sebe, usredotočio sam se na to, bila je kao neka nit u zraku, tanka, slična koncu kojim Cilka krpa rupe na gaćama, nije se vidjela, ali je išla zrakom, sasvim polako, točno sam je pratio, korak po korak, nit sam vukao u sebe, u svoju njušku, i znao sam da je nit sve kraća i da me vodi na pravu stranu. Zaustavila me mreža, dok je nit išla dalje, kroz mrežu i iza zavoja. Nisam mogao vidjeti što dolazi sljedeće, ali miris mi je govorio da je sestra odmah iza ugla. Zalajao sam, ljubazno, prijateljski, bratski. Iza ugla do mene je dopirao glasić sličan mojemu. Tiho je cvilio. Bio je prisan, drag, sličan mlijeku. Imam li i ja mamu? I ako je imam, gdje je? U mojoj glavi kao tučeno vrhnje pjenile su se mirisne misli.

		

	
		
			Kada je glasić iza ugla postao još jači,

				i sâm sam se javio. Bio sam siguran da me njuh i sluh ne varaju! Ostao sam kod mreže i nisam se ni pomaknuo, da ne izgubim trag. Čekao sam da se vrati prvi šetač, što se uskoro i dogodilo. Nosio je karirane kratke hlače. Kada je otvorio vrata, iskoristio sam trenutak, zajurio sam se prema izlazu i šmugnuo pored blago dlakavih nogu koje su virile ispod ruba njegovih hlača. Uplašio se, povikao, a ja sam trčao oko zavoja, ponovo uhvatio onaj miris i krenuo za njim do tamo odakle je dolazio: do kaveza. U njemu je čučala kujica, tiskala je njušku uz mrežu. Kada sam je ugledao, rastopio sam se kao sladoled. Postao sam tekuća smjesa. Kujica je bila ista kao i ja, samo malo sitnija i imala je manje šiljate uši. Cviljela je, gurala mrežu, a ja sam joj se približio, dotaknuli smo se njuškama, mirisala je ljepše od pseće radosti. 

			Jesi li ti moj brat? rekla je.

			Jesam.

			Gdje si bio?

			Bio sam kod Metke Fišer. 

			Tko je to ?

			Moja mamica.

			Ne može biti. Zar se ne sjećaš naše mamice?

			Ne.

			An, ban, zar si pospan? rekla je. Zaboravio si? Probudi se već je dan.

			Tu, na slami, nismo sami, izvukao sam pjesmicu iz najmračnijeg kutka svoje glave.

			Stiskamo se k toploj mami, nastavila je.

			Mi smo njeni mali psići, izletjelo mi je.

			Sinčići smo njeni mići, dodala je.

			Vija, vaja, tu je graja, 

			ovaj sad ispada.

			Vratilo mi se sjećanje. Tako smo se prebrojavali tko će prvi piti mlijeko. I mamino krzno bilo je dio našeg nadmetanja. 

			Za mnom je dotrčao šetač u kratkim hlačama, ali se zaustavio kad nas je ugledao. Tiho se okrenuo i vratio se. Dobro, dobro.

			Promatrao sam sestru. Divio sam se njenim velikim crno obrubljenim očima.

			Imam li i ja takve oči kao ti? upitao sam je.

			Vjerojatno, rekla je. Možda smo ih naslijedili od mame. No ja sam već zaboravila kakva je ona bila.

			Ja sam mamu potpuno zaboravio. Nisam ni znao da smo je imali.

			Svaki je pas ima. Kao i svaki čovjek.

			Gledala me. 

			Netko je došao, zgrabio prvo tebe, potom brata i na kraju mene, rekla je. Mama je zarežala, zgrabila je njegovu ruku, ali joj je u ustima ostala samo rukavica. Strpao nas je u kutiju i zatvorio je.

			Mama je zavijala, lanac je zveketao, čuo sam brujanje, bacalo nas je zajedno s kutijom, sjetio sam se.

			Onda nas je netko podigao, kutiju je spustio na tlo, zvuk automobila je nestao, bilo je sve hladnije, stiskali smo se jedni uz druge.

			Od onda kada smo zaspali, ničeg se više ne sjećam.

			U sestrinim prozirnosmeđim očima ugledao sam šefa i njegovu pomoćnicu. Okrenuo sam se. Gledali su nas s onom naklonošću koju najviše volim kod ljudi. 

			„Sjećaš se? Došli su k nama jesenas”, tiho je rekao šef. „Bili su gladni, žedni, promrznuti. Karlo i Marijan pronašli su ih pored jezera.”

			„Da, sjećam se. Netko je nazvao”, rekla je pomoćnica. 

			„Da je vidio kutiju s mladuncima. Tako su bili lijepi.”

			„Prestrašeni”, dodala je pomoćnica.

			„Mimi odlazi ujutro”, rekao je šef. „Nadam se da se namjeravaju brinuti za nju. Pun mi je kufer onih koji nam vrate pse.”

			Znao sam da je mislio na Metku. Nedostajala mi je, iako se šefu nije sviđala jer me dovela natrag. Ali meni je bila najbolja, jedina. Zašto sam je razočarao? Zašto sam je ujeo? Zašto? Zauvijek sam izgubio ono što sam imao! Njen glas u mojoj glavi nije htio utihnuti. Bih li ga mogao odgristi? 

			Mama je imala svjetlosmeđe krzno s bijelom mrljom ispod vrata, rekla je sestrica.

			„Mojca”, prošaptao je šef.

			„Da?” javila se pomoćnica, za koju sam sada saznao da je Mojca.

			„Karla i Marijana psi ne vole.”

			„Znam”, rekla je Mojca. „Ali oni su obojica ljubitelji pasa.”

			„Ali ipak”, rekao je šef. „Dođi, povest ćemo ovo dvoje u šetnju. Mimi je već zdrava. Neka bar do jutra budu zajedno.”

			Na livadi su nas pustili s povodca. Mimi i ja smo trčali, lovili se, preskakali jedno drugo, grizli se i valjali se po travi. To me naučio Beni, a Mimi to vjerojatno još nije zaboravila.

			Sjećam se mrlje ispod vrata, uzviknuo sam usred igre.

			Onda su nas odveli nazad i zatvorili u zajednički natkriven ograđeni prostor u kojem nije bio nijedan drugi pas. Opet je pljusnulo. Prognostičari su vjerojatno uzeli slobodnu nedjelju i spavali na kaučima. Ostavili su da vrijeme luduje bez kontrole! Probudite se, lijenčine! U ponedjeljak želim sunce!

			Mimi i ja privinuli smo se snažno jedno uz drugo. Kao da smo opet kod mame.

			Dok sam sa psima bio u parku

				i dok smo zajedno tražili primjereno drvo koje bismo mogli popišati, iznad borova doplovio je šef, imao je krila. Spustio se na grm tako da su se zatresle kobasice koje su na njemu rasle. Potom je šef skočio s grane i narastao. „Ono vas čeka", rekao je. Pokazao je na stablo prikladno da ga se popiša. Pogledao sam onamo kamo je pokazao, ali stabla više nije bilo, netko ga je odnio, a šef je prstom pokazivao na moju sestricu. Nestalo je grmlje, drveće, kobasice i krilca. Uz mrežu pseće nastambe ugledao sam dvije djevojčice i jednu ženu, šef je stajao s njima s vanjske strane ograde. Tek sada sam se potpuno razbudio.

			„Ova”, ponovio je šef.

			„Kažete da je ženkica?” upitala je žena. Mirisala je na bosiljak i peršin.

			„Tako je. Mimi”, odgovorio je šef. „Ima osam mjeseci, cijepljena, zdrava mješanka. Mužjak je njen brat Aksel. Već je bio udomljen, ali su ga vratili.”

			Promatrao sam djevojčice. Prosuđivao mogu li im vjerovati. Veća je rekla:

			„Ja bih oba.”

			„I ja”, dodala je manja. „Ne možemo razdvojiti bracu i seku.” 

			„Za životinje to nije ništa strašno", objašnjavala im je mama.

			Kakva glupost! Ljudi se smatraju nevjerojatno bistrima! Nek si ta mama kupi orhideju, koju možda stvarno neće pogoditi ako je razdvoje od drugih. Ali Mimi i ja smo mješanci psećeg roda! 

			Šef, koji je stvarno genijalac, jer odlično čita pseće misli, zauzeo se:

			„I životinjama je, znate gospođo, teško kada ih se razdvoji. Mimi i Aksel baš su se sinoć opet susreli. Ako uzmete Mimi, molim vas za dopuštenje, da Akselovom budućem vlasniku kažem gdje živite. Jako bi me veselilo kad bi se psići ponekad mogli vidjeti.” 

			„Dobro, uzet ćemo ženkicu", rekla je žena. „A mužjak neka s novim vlasnikom dolazi u posjet.” 

			„Stvarno ne možemo uzeti oboje?” upitala je manja djevojčica.

			„Ne”, odgo­vorila je mama.

			„I s Mimi ćete imati dovoljno posla prije no što se navikne", objasnio je šef. „Imate tri tjedna da je vratite, ako nećete moći. Ali neće biti ništa teško jer nije više tako mlada.”

			Jadna Mimi. Vidio sam da se boji. Privukla se k meni i polizala me po glavi, po ušima, po njušci, pogledali smo se u oči i oprostili se. 

			Drži se, rekla je.

			Vidimo se, obećavam. Sam ću te pronaći, ako moj vlasnik ne upamti adresu. Ja je imam u nosu. Tvoja nova mama miriše na bosiljak. Znam, mnoge mamice mirišu po začinima, ali kod tvoje njušim još i šampon od đurđica, pronaći ću te po toj kombinaciji.

			Vija, vaja, to je graja!

			Ti iz igre van!

			Šef je ispružio ruke prema njoj, Mimi mu se izmaknula i još se jednom privila uza me. 

			Znao sam da trajna pseća sreća nije u azilu, nego kod ljudi kakvi su šef, Mojca, Gašpar. A i ova mama pokazuje neka obilježja pseće pameti, zaključio sam.

			Šef je privezao Mimi na povodac i odveo je. Slijedile su ih djevojčice i njihova mama. Mimi se još jednom osvrnula, malo mahnula repom, a onda su svi nestali iza zavoja. Još je pomalo kišilo. Nadao sam se da se neki prognostičar već probudio i prihvatio se posla. Mojca je došla po mene, odvela me na pišanje i kakanje na travu iza kuće, dobio sam zdjelicu bezvrijednih briketa, a onda sam se sklupčao, sklopio oči i vratio se na vrt s kobasicama. 

		

	
		
			Kada sam se probudio nakon slatkog sna, 

				obuzela me strašna osamljenost. Cijelo društvo bilo je iza zavoja. Čuo sam ih i njušio, ali ne i vidio. Nije me valjda Gašpar nasamario, pomislio sam. Bio sam siguran da je već ponedjeljak, jer sam prebrojao noći koje sam prespavao u azilu i bile su dvije. Uhitili su me u subotu dok je sjalo sunce i malo se naoblačilo, onda je prošla kišna nedjelja, i sada je došao dan po nedjelji, koji se, logično, zove po-nedjeljak, premda je još pomalo kišilo, sada se počelo bistriti.

			Odjednom se kod mreže pojavio jedan od one dvojice tipova koji su me uzeli Gašparu. Nisam znao je li Karlo ili Marijan. Bojao sam se i jednog i drugog. Ovaj kod mreže nosio je zlokobne kožne rukavice i povodac.

			„Karlo!” dozivao ga je netko. Bio je to glas onog drugog. 

			„Da?” javio se Karlo. Nakostriješio sam se.

			„Hoćeš li ti ovog novog psa izvesti van?”

			„Da", odgovorio je Karlo. Otključao je vrata pseće nastambe i htio me privezati. Zarežao sam. Karlo je odskočio. Iskoristio sam trenutak i pobjegao u dvorište. Trčao sam prema kući, Karlo je tulio: „Pobjegao mi je pas”, a ja sam banuo ravno kroz otvorena vrata u kancelariju gdje su za stolom sjedili šef i Mojca, pili su kavu. Mojca se ljubazno osmjehnula.

			„Dođi k meni", rekla je. Priljubio sam se uz njene noge.

			„Vidiš?” rekla je naginjući se k šefu preko stola.

			Dotrčao je Karlo.

			„Oprostite, ne znam što mu je.”

			„Ne znam ni ja” rekao je šef. „Jesi li bio grub u subotu kada si ga dovozio?”

			„Ne", odgovorio je Karlo.

			„Ja sam svjedok da nije” javio se Marijan, koji se pojavio kod vrata. Na povodcu je vodio francuskog buldoga.

			Bonjour, Aksel, pozdravio je Žak na francuskom.

			Buongiorno, odgovorio sam mu na talijanskom, da ne pomisli da se nešto posebno događa. S mamicom sam gledao emisije na Radio­televisione Italiana pa sam znao što govorim. 

			Kako si? upitao me. 

			Za mrvicu bolje. Ti?

			Jednako loše.

			A što ti je?

			Dobio sam upalu ušiju. Vode me ka Kosu, rekao je.

			Tek sam sada opazio da ima uši. 

			Šteta, rekao sam. Drži se.

			Merci. Hvala.

			„Ne razumijem zašto te se Aksel boji", rekao je šef Karlu.

			„Ni ja” odgovorio je Karlo. „To je prestrašen pas, tu nema pomoći. Taj se i sebe boji.”

			Stvarno sam se jednom uplašio sebe, u staklenim vratima, ali to još ne znači da se svega bojim, brbljaš gluposti, želio sam mu reći.

			„Mene se ne boji”, Mojca mi je pogodila misao. „Odvest ću ga ja van.” Karlu je pokazala da može otići. Ovaj se pokunjio, dao joj povodac, slegnuo ramenim, okrenuo se i otišao. Marijan je sa Žakom skrenuo prema ambulanti.

			Ciao, pozdravio me Žak, ovaj put na talijanskom.

			Ciao, amico! odvratio sam. Piacere! Drago mi je.

			Legao sam na pod i slušao o čemu razgovaraju šef i njegova žena. Ustala je, prišla mu i položila mu ruku na rame. 

			„Kada budem sigurna da nisam u krivu, reći ću ti što mislim”, rekla je.

			Iz ordinacije se razlegao prodoran krik. Žak je vjerojatno dobio injekciju.

			Šef je kimnuo Mojci. Ona me stavila na povodac i odvela van, u šumu, po mokrom bilju. Kiša je prestala. Njušio sam druge životinje, svuda je šumjelo, šuma je stvarno puna mirisa i šumova koji su mi u zgradi nedostajali. Opet me je obuzelo i poželio sam divljati uokolo. Mojca je to primijetila i odvezala me. 

			„Ne predaleko”, rekla je. Zaletio sam se u travu i grmlje, cvilio od oduševljenja, kružio, izbacilo me iz zavoja, ali sam se vratio trčao naprijed, pa opet natrag. Glava mi je bila puna peluda i kapljica, kihnuo sam, Mojca se smijala, bacila mi štap, trčao sam po njega, ali ga nisam donio natrag. 
Igrao sam se da sam pradavni pas koji je uhvatio zeca. Ne bih ga dokrajčio i pojeo, ne, ne jedem sirove zečeve, samo bismo se igrali da sam opasan i grub, prava zvijer, jedna od onih koje sam vidio na televiziji. Čak i da mi nije Gašpar u parku otkrio tko sam, u ovom bih trenutku znao, žudio bih za susretom sa svojim pradjedom vukom, poklonio bih mu se s dubokim poštovanjem, a onda pobjegao od straha pred tim nepoznatim svijetom koji me tako privlači i govori mi da i ja mogu biti neustrašiva, veličanstvena životinja. 

			Izišli smo s druge strane šume. Nanjušio sam ljudske nastambe. Ispred nas, na brijegu, ugledao sam maleno selo, u dolini ispod njega dugačko i široko jezero.

			„U ovom naselju stanuje Karlo” rekla mi je Mojca. „Tamo, na početku. Idemo.”

			Nisam razumio što želi. Zašto bi me zanimala kuća tog zlog čovjeka? No dopustio sam joj da me priveže, Mojci sam vjerovao. 

			Još i prije no što smo se potpuno približili, u mene je ušlo nešto nevjerojatno, nešto pradavno. Ugledao sam predivnu kuju. Gledala me nepomično. Njezino svjetlosmeđe krzno presijavalo se na suncu koje je upravo provirilo kroz rupu u oblaku. Mislio sam da sam se vratio u vrijeme prije vlastitog postojanja i da ću se tek sada roditi. Stajala je tamo, privezana lancem, naježena, ponosna, mila, meka, mirisna, topla, gledala me s nečim, što je podsjećalo na strah, ali nije bilo strah, bila je hrabrost, pomiješana sa sjećanjem na strah. Povukao sam povodac, Mojca je potrčala sa mnom. Stao sam pored kuje koja me čekala i ponjušila, zacviljela, polizala me, a onda se dogodio novi početak 
svijeta.

			Sinko moj, rekla je.

			Mamice! Zaplakao sam.

			Gdje si bio?

			Uzeli su nas.

			Znam. Jeste li živi?

			Jesmo. Brat je kod ljudi, sestra je upravo danas otišla u obitelj, a ja... Još me jače pogodilo.

			A ti?

			Vratili su me u azil.

			Na dvorištu se uto pojavila starija žena.

			„O, dobar dan", rekla je.

			„Pozdrav, gospođo", odvratila je Mojca.

			„Je li to jedan od naših mladunaca?” upitala je žena.

			„To i mene zanima”, odgovorila je Mojca. „Jeste li vi Karlova mama?”

			„Da, moj Karlo radi u azilu za životinje”, ponosno je odgovorila gospođa. „Jeste li ga uzeli kod njih?”

			Pozorno sam slušao. Mama je legla, privio sam se uz nju, uključio prekidač za uši.

			„Prije no što vam odgovorim, gospođo, nešto ću vas upitati.” Mojca je bila ljubazna i malo stroga. „Kada je vaša kuja imala mlade?”

			„U kasno proljeće ovamo je došao susjedov mješanac. Krajem ljeta dobili smo mladunce, mješančev gospodar nije želio uzeti nijednog. Zato ih je Karlo odveo u azil. Kuja mu je to zamjerila. Ne voli ga više. Jedino joj još ja mogu nositi hranu, a u šetnju je vodi nećak.”

			„Jeste li sigurni da ih je stvarno odveo u azil?”

			„Naravno.”

			„Ja dolazim od tamo, gospođo. Tog psića i još dva pronašli smo u kutiji pored jezera. Netko nas je nazvao da je pronašao tri napuštena mladunca, po njih smo poslali vašeg Karla i njegovog kolegu Marijana. Karlo se pravio da ne zna ništa o tome.”

			„Onda nije naš.”

			„Možda ste se zabunili, gospođo. Da je Karlo mladunce doveo u azil, morao bi platiti naknadu za prijam. Zato ih je radije ostavio kod jezera i zamolio nekoga da nas pozove.”

			„Bravo! Zar se nije dobro sjetio?” uzviknula je gospođa. „Štedljiv i bistar, jel' da?” 

			„Da, gospođo”, odvratila je Mojca. „Štedljiv i bistar sin. I molim vas da pustite kuju s lanca. Karlo dobro zna da treba postaviti mre­žu. Doviđenja. Doći ću provjeriti za tjedan dana.”

			„Doviđenja, zbogom pesek”, gospođa je ljubazno pozdravila i mene. Posljednji put sam se stisnuo k mami, ona me s ljubavlju pogledala, pomazila me njuškom i šapnula mi: 

			Dođi još koji put.

			Doći ću. Mapu imam u nosu.

			Malo sam zaostao dok smo odlazili. Mojca me obzirno potegnu­la, morao sam za njom. Kada smo se vraćali prošli smo pored dvorišta u kojem je spavao velik mješanac, vjerojatno moj tata. Probudio se, podigao rep, htio zalajati, ali se predomislio. Još i prije no što smo se udaljili, već je opet postao ozbiljan. Nije me prepoznao. Mojca i ja išli smo dalje, kroz šumu, nebo se razbis­trilo. O, hvala vam prognostičari, konačno ste ustali s kauča!

			Nisam se više bavio njušenjem jer sam htio sačuvati miris mame. Eto, prije sam bio srdašce, tulipančić, teglica s cvijećem, pas, živina, mrcina i dečko, a sada sam postao još i brat i sin. Ako mogu biti sve to, bit ću jednom i prognostičar. 

		

	
		
			Kada smo prešli kratki travnjak ispred azila,

				sunce nas je skoro već spržilo. Iz jedne krajnosti u drugu! U nedjelju tipovi ljenčare, u ponedjeljak pretjeruju s vrućinom! 

			Već izdaleka primijetio sam Gašparov auto. Znao sam! Ljudi s mojeg popisa drže svoja obećanja! Otišao sam s Mojcom u ured gdje je na stolcu do zida sjedio Gašpar i pisao nešto u svoju bilježnicu. Šefa nije bilo.

			„O, dobar dan, gospođo”, rekao je Gašpar Mojci, a meni: „Živio, mali.” Tako sam mu se obradovao da sam mu se upetljao između nogu. Želio sam ga pitati što će biti sa mnom, a budući da Gašpar čita pseće misli, odgovorio je:

			„Ideš z menom. Zrihtal sam ti dom, buš videl. Šefice, mogu li razgovarati s vama? Ili moram čekati šefa da se vrati?”

			„Nas dvoje možemo sve pripremiti, a on će potpisati. Vjerojatno je otišao do psećih nastambi.”

			„Ne, odišel je na ve-ce", rekao je Gašpar. „Rekel je da bu se mam vrnul.”

			Mojca se nasmijala. „No, dobro. Imam novosti i za vas i za njega.”

			„Stvarno? Kakve?”

			Ušao je šef.

			„Oprostite, gospodine profesore, što ste čekali.”

			„Profesor?” začudila se Mojca.

			„Da, to je profesor Gašpar Ažman, zar ga ne poznaješ?” Mojca je odmahnula glavom. „Čudno, njega svi poznaju. Podučavao me jezik i književnost u gimnaziji.”

			„Ma da?” još se više začudila začudila Mojca.

			„Da. I nije samo profesor, nego je i pjesnik i pisac.”

			„Ustvari jesam već čula o vama", rekla je Mojca.

			„No, nisam ja ne znam kakav književnik, ali sam za vrijeme dok sam čekal tebe i pesa, složil jednu pjesmu. Da vam pročitam?”

			„Hajde, dajte”, rekla je i nasmiješila mu se.

			„Ovak ide”, počeo je Gašpar. 

			„Mačak kad na zahod treba, 

			samo meki pijesak vreba. 

			Pas kad sila njega stišće, 

			zavuče se sav u lišće. 

			Čovjek se u ve-ce skrije, 

			obriše se, ruke mije 

			i još potom njega brine, 

			kako za njim smrad da mine. 

			Prostor zrači, parfumira, 

			zbog smrada se svog sekira, 

			i kupuje, za svoj mir, 

			namirisan guz-papir.”

			Neko su vrijeme oboje šutjeli. Potom se šef zahihotao i rekao: „Profesore Ažman, niste se nimalo promijenili.”

			„Naravno da se jesam”, odvratio je Gašpar. „Učiteljski poziv proširio sam i na pseću pedagogiju. Glej me, sad sam došel na informacije za ovog dečka.”

			„To je točno”, rekla je Mojca, kojoj se Gašpar činio zabavnim kao i meni. „Počnimo. Znači: u subotu ga je Metka Fišer predala azilu, nakon što je kod nje bio nešto više od pola godine. Vi ste se ponudili da mu pronađete novi dom. Ali ja sam u današnjoj šetnji ustanovila još nešto. Janez, nisam ti još rekla.”

			Aha, sada sam konačno saznao kako se zove šef!

			„A što to?”

			„Naš Karlo ima prste u tome, poslije ću ti reći, no, ukratko, hoćete li vi, gospodine Ažman, uzeti psa?”

			„Da, ali ga bum otpeljal nekam drugam, se sam več zrihtal...”

			Stisnulo me. Kamo ću ići, za psa miloga? Ne želim upoznavati nove čudake. Popis onih koje ne volim bio je gotovo jednako dugačak kao i popis onih koje volim. Ne, molim, Gašpar, nikakve novosti, molim, jer moja duša to neće izdržati! 

			„Napisat ćete dokumente na Ceciliju Petak.” 

			Tko je sad to? Crknut ću od straha. Tako čudno ime. Nekakva Cecilija ne može biti ljubazna osoba!

			„Dogovorio sam s njom da ga uzme. Molila me da uredim papire. Pa ti je poznaješ, Janez. Bila je knjižničarka na gimnaziji. Ali već je otišla u penziju.”

			„A, znam, gospođa Cilka. Ona je baš dobra”, rekao je Janez.

			Teta Cilka je Cecilija? I preziva se Petak? Kako ljudi imaju smotana imena i prezimena! Postoji li i Ferdo Ponedjeljak? Magdalena Četvrtak? Tako sam se uzbudio da nisam mogao ostati na tlu, skočio sam Gašparu u krilo jer sam već sada znao da će iz mojih očiju pročitati pitanje. 

			„Da, da, Aksel, samo mirno! To je tvoja Cilka, da. Naj se bojati radi Metke. Ona ništ ne zna, ščera je došla z bolnice, se je vredu z njom, dobila bu dete i z njim delala kakti z detetom. A ti si pes i Cilka se bu zate brinula kak se šika za pesa. Bu ti mogla popevati i čitati, a tu i tam buš dobil i torteline i ćevapčiće.” Pomilovao me po leđima i spustio me natrag na pod.

			„Ostavit ću vam adresu novih skrbnika kujice Mimi koja se okotila u istom leglu kao i Aksel. Još su jučer bili zajedno kod nas. Mogu vam dati i adresu skrbnika njihova brata Amija u Fobci. A reći ću vam i gdje živi njihova mama.”

			„Što?” umiješao se Janez.

			„Da, upravo je to ono što ti moram reći.”

			„O, sunce mu njegovo! Sada mi je već jasno! Je li možda Karlo odnio mladunce do jezera?”

			„Aha”, rekla je Mojca.

			„Koje je pasmine?”

			„Škotska ovčarka.”

			„Si čul, mali? Imaš plemenitu krv. Lesi je bila tvoja pretkinja!” uzviknuo je Gašpar.

			Sjetio sam se: Lesi je bila najpoznatiji i najljepši pas u selu.

			„Odletjet će s posla”, negodovao je Janez.

			Kamo će odletjeti?

			„Ne ti, Aksel.”

			Uh, odahnuo sam. Kroz vrata sam na hodniku ugledao Marijana koji je vodio Žaka iz ordinacije. Ovaj je jedva hodao, zanosilo ga je.

			Sa svih strana sam izbockan, rekao mi je kada su prolazili pored i Marijan nam je dopustio da se ponjuškamo i izmijenimo par riječi. Žak je mirisao na Ernesta Kosa. 

			Dobio sam hrpu lijekova, jer nemam samo upalu ušiju, nego i upalu mjehura, potužio mi se. 

			Drži se, amico, rekao sam mu. Ja s ovim profesorom izlazim odavde. Nadam se da ćeš uskoro ići i ti.

			Prestar sam, rekao je. Nitko me neće. Već sam u penziji. Au revoir.

			Arrivederci. Sve lijepo pozdravi.

			Tužno, zar ne? Marijan je odvukao Žaka dalje.

			„Krajnje je vrijeme da otpustiš Karla”, u međuvremenu je Mojca rekla Janezu. „Majka će mu se baš veseliti, ako napravi nešto po kući. Imaju veliko imanje, ne može sama iskapati krumpir i brinuti za sve. A treba i postaviti ogradu za kuju koja je za sada na lancu. No, gospodine profesore, počnimo. Imate li sa sobom neki dokument gospođe Cilke?

			„Naravno da imam, dala mi ih je i previše", rekao je Gašpar. „Osobnu i zdravstvenu, zatim karticu za koncertnu pretplatu i za knjižni­cu, karticu za kupovinu s popustom, bankovnu karticu, čak i kartončić s datumom za zubara.

		

	
		
			Kada me je Gašpar odveo,

				odjednom se naoblačilo. Gašpar je otvorio prozore i prozračio auto. Nismo se dugo vozili. Cilka nam je došla ususret kroz dvorište, skočio sam joj u naručje i toliko mahao repom da sam joj se upetljao u kosu.

			„Znaš što sam sanjala, Aksel?” rekla je. „Da sam krpala pletene čarape i u košu s potrganim pletivom pronašla tebe. Imao si rasparano krzno, oko dvanaest centimetara na boku, ovdje.” Pokazala mi je gdje sam bio rasparan. „Cvilio si od bola. Uzela sam te iz košare i utvrdila da je tvoje krzno od vune. Pokidala ti se jedna nit i zato ti se krzno paralo. A ja sam uzela iglu za heklanje, zakvačila potku i popravila ga.”

			Gašpar se grohotom smijao, a ja sam se hihotao.

			Kada sam se otpetljao od Cilke, otišli smo u kuhinju, dala mi je komadić sira. Uzela je od Gašpara moje dokumente, on je rekao: 

			„Smisao psećeg života nalazi se u jednoj dobroj teti Cilki.” I otišao je.

			Cilka me odvela u vrt. Ugledao sam novu pseću kućicu i pored nje dva čovjeka. Jednog većeg i jednog manjeg. Napinjala su žičanu ogradu, vjerojatno za mene. Nemojte misliti da je to zato što se Cilka bojala da bih ja pobjegao, nego zato da me netko ne ukrade. Sada sam ipak znao da imam u sebi krvi škotskog ovčara, znači da sam potomak poznate Lesi i kao posebnu dragocjenost treba me čuvati od lopova. 

			„Vidiš, Aksel, to su moj sin Matjaž i njegov sin, moj unuk Andrej”, rekla je Cilka. Nisi ih još nikada vidio, jel' da? Metka te uvijek odvodila prije no što bi njih dvojica došli. Upoznat ćeš i Veroniku, Matjaževu ženu, Andrejevu mamicu. Imat ćeš društvo i živjet ćeš vani.”

			Bilo je kao u snu. Pseća kućica i mreža oko nje, iznad mene grane stabla i još iznad njih nebo kojim su upravljali moji idoli.

		

	
		
			Kad dođemo natrag onamo odakle smo počeli,

				već je opet ljeto. Između je bila jesen, za njom zima, onda proljeće i sada se kuhamo u pasjoj vrućini. Ali redoslijed je svake godine isti. Još sam uvijek kod Cilke, navikao sam se na Adelaidine proslave i zapravo bi mi nedostajale kada bi ih ukinula. Obično slavimo ujutro i završimo u podne. 
Nakon ručka sve troje malo se odmaramo, potom Cilka vježba. Više ne diže pakete s knjigama jer je muče leđa. Radije legne na tlo i radi vježbe istezanja. A za jačanje mišića rabi kuhinjski valjak kojim u subotu razvuče tijesto za štrukle. Kuharice je poštom poslala Metki i Davoru kao vjenčani dar, recepte ionako zna napamet. Nakon tjelovježbe Cilka se krijepi eukaliptusovim bombonima, pomete pločnik ispred kuće, zalije avokado koji je uzgojila iz koštice, a onda čita u vrtu. Adelaida i ja smo sretni kada čita na glas. Prije no što se smjestimo, još se malo naguravamo i svađamo. To je dio pripreme:

			Pomakni se malo tamo. Da i ja dobijem mjesta, počne ona i iako se ja posve smanjim kako ona ne bi ništa rekla, ona ipak na svaki način gnjavi jer je to njen stil: 

			Pomakni se još malo tamo. Ovdje me žulja jedna slamka.

			A mene kao ne žulja?

			Ti nisi kraljevske krvi.

			Ali sam škotske, pazi, lejdi, kako se ponašaš jer sam ja pravi lord!

			Lord, baš! Običan mješanac.

			Po mami plemenit.

			Ne tako kao ja, koja imam pretke u Egiptu gdje su mačke štovali kao božanstva.

			Ako misliš da ću te štovati, nisi se obratila pravome psu. Možda te upišem na popis onih koje volim. Ako ne budeš dosadna i bezobrazna. I ako mi nećeš prditi u lice.

			Neću. A ako me staviš na popis, mogla bih i ja staviti tebe.

			Naravno da već odavno imamo jedno drugo na popisu. To što se prepiremo, spada u pripremu za slušanje.

			Nakon čitanja, oko pet popodne, dolazi Matjaž koji je nastavnik tjelesnog i radi na školi za djecu do petnaest godina. Uči ih psećim vještinama: trčanju, skakanju i igrama s loptom, Veronika njegova žena, je liječnica, veterinarka za ljude. I Andrej dolazi svaki dan. Ide u glazbenu školu, svira harmoniku, tako da sada znam što je to. Kada zasvira, tako se radujem da izbacim svoje srce i žongliram njime. Osobito rado volim čuti pjesmu Tamo gdje teče bistra Zila jer ju Cilka stalno pjeva. Naravno, dodao sam cijelu obitelj na popis svojih omiljenih ljudi. 

			I radi djevojaka žongliram srcem. Zaljubio sam se u susjedovu kuju, ali sam ustanovio da nemam nikakve šanse kod nje. Ronda je kavkaška ovčarka, velika poput medvjeda. Tako mi je pomutila pamet da sam noću počeo pjevati operne arije. Kada mi je Cilka objasnila da pseće kompozicije smetaju ljudima, prebacio sam se a poeziju: Ronda, moja ronda, ti si jedna takva donda, stvarno si prevelika za me, al si ljepša od salame. Prijavio sam se na Adelaidino natjecanje za pjesnike i recitatore koje se zove Pasja frulica. 

			Ronda, unatoč mojem izuzetnom talentu, i dalje ne mari za me.

			Posjetio ju je pas njene veličine i sada će svakog trena dobiti mlade. A ja čekam drugu nevjestu, koja će imati iste ili barem slične mjere kao ja. Njih se može prepoznati po veličini šape.

			Cilkin život nekada sam doživljavao samo od jutra do popodneva. A sada znam i što radi navečer. Iz ladice uzme bilježnicu i olovku. Onda dugo u noć piše. Ne znam što. Možda recepte za marmelade i sirupe. Ujutro me vodi u park ili u šumu. Subotama susrećemo Gašpara i Benija. Ponekad im idemo i u posjet. Jakov i Simon u međuvremenu su narasli, Hana je neko vrijeme imala pseće navike, hodala je na sve četiri, a sada se digla na noge i postala čovjek. Posjetili smo i mojeg brata Amija u Fobci, sestru Mimi u Zaloščama i našu pseću mamicu u Ravnima gdje je dobila svoj prostor ograđen mrežom. Brat i sestra imaju ljubazne obitelji, a ni Karlo više ne nosi kožne rukavice, nego gumene. Ispred kuće sadi cvijeće, smije se i uopće više nije strašan. Rekao je Cilki da je dobio novi posao u vrtnom centru i sada se bavi cvjetnicama. Njih valjda ne ostavlja kod jezera.

			Jednog sam dana prošlog tjedna u parku susreo Metku. Mirisala je po mlijeku. Došla je s kolicima u kojima je sjedio malen dječačić. „Ti moj dragi zlatni peso!” uzviknula je kada me ugledala i dugo me milovala po glavi. I njen je glas bio mliječan. Uzela je dijete iz kolica i predstavila mi ga: „Moj sin Martin.”

			Stvarno je sladak, priznajem. Sličan je Davoru, ali ponjušio sam njegove nogice i utvrdio da je to posve nešto drugo. Metka je sjela s Martinom na travu tako da sam ga mogao cijelog ponjušiti. Nije vrištala da će se dječačić zaprljati, a nije se brinula ni za hlače. Imala je one koje smo joj ja i Beni skratili. Bile su lijepo porubljene narančastim vezom. Metka je još uvijek na popisu ljudi koje volim, a dopisao sam i Martina. Metka mi je obećala da će u nedjelju doći s djetetom i Davorom u posjet jer ionako mora Cilki zahvaliti za kuharice. Vidjet ću što po novom osjećam prema njemu. Možda čak postane kandidat za moj popis. 

		

	
		
			Dok Cilka lista novine,

				ležim do njenih nogu. Adelaida spava dva metra i dvadeset od mene prema jugozapadu vrta, u sjenci japanske dunje. Prijepodne smo slavili svjetski dan poezije i Adelaidinu kamožalnu ili kakvu već pjesmu, tako da smo sada na zasluženom odmoru 

			„I sutra će biti ovako sunčano i toplo”, pročita Cilka. Ja to već znam jer je Adelaida čula na radiju. Cilka ima mokru kosu, oprala ju je ranije i sada je suši na zraku. „Prognostičari nevjerojatno jasno vide”, reče. 

			Ona, naravno, ne zna da ne vide svi jasno. Nekima se ne da, nisu talentirani, vide mutno, nemarni su. Vidjet će ona kada ja budem prognostičar. Samo će pucnuti prstima i ja ću učiniti što želi. Ako bude trebalo zaliti salatu i pelargonije, napravit ću recept za kišu; ako bude trebalo sunca da dozriju trešnje, pripeći ću. Bit ću vidovit jer volim jasno vidjeti. 

			Cilka okrene list.

			„Hej, pogledajte!” uzvikne. „Gašparova fotografija!”

			Potpuno se obeznanim, dignem se na šape i pogledam novine. Adelaida krmeljavo žmirka. Stvarno je na slici Gašpar! 

			„Članak o njemu”, oduševljeno objašnjava Cilka. „Ovako piše: Omiljeni pisac Gašpar Ažman napisao je novu knjigu.” Stavim uši na najjače. Adelaida se protegne. „Pogledajte, na naslovnici knjige je pas, sličan tebi, Aksel! I odmah je odlomak. Da vam ga pročitam?”

			Jasno, Cilka, čitaj. Lesi se vraća i ostale priče o slavnim psima već smo odavna pročitali. I o slavnim mačkama. Od Murija do Garfielda. Sada želim nešto novo. 

			Cilka shvati. Stavim glavu na njene noge, gledam je u oči i čekam. Adelaida se približi, i ona legne i stavi glavu malo južnije. 
Cilka počne čitati. Sav sam se naježio. Gašpar, profesor, pisac i prijatelj, podrobno je opisao moje najveličanstvenije spoznaje. Sveta pseća nebesa, znao sam da čita moje misli, ali ne i da ih piše. Odlomak je iz posljednjeg poglavlja, premda je ujedno i sažetak cijele priče. Sve je u njoj: Metka, azil, moja prava mama, kožne rukavice, a završava ovako:

			„Smisao psećeg života pokazuje se u jednoj dobroj teti Cilki.”

			Da, naravno, sve je to moja priča sa sretnim krajem! Postao sam slavni književni pas, kao Lesi, Dingo, Runo, Kazan, Hektor!

			Jao, zaboravio sam! Nekima sretni završetci idu na živce, osobito ako njih nema u njima! Adelaida se odjednom posve nakostriješi i pritom ispusti tako potresan mjauk da se i Cilka trznula.

			„Što je, mici?” reče i pomiluje Adelaidu po leđima. „Što ne valja?”

			Adelaida se protrlja o njene cipele, okrene guzu prema mojoj njušci i uključi svoj ventilator!

			Ne! Što to radiš? viknem na nju.

			To je od Cilkinih polpeta, jaukne nevaljalka.

			Ja danas nemam nikakve vjetrove, pokušam je poklopiti.

			A mene muči još od ručka.

			Znam ja dobro što tebe muči. Zavist. Jer priča nije o tebi! Samo se pojavljuješ u njoj, nisi glavna kao ja.

			Ma baš me briga za knjigu, izmotava se ona. Zanimala bi me jedino pustolovna... Park i brijeg, izvor i azil... Voljela bih znati kada i gdje sam se rodila... Što je smisao mačjeg života, razumiješ? Voljela bih putovati svijetom i...

			„Znaš što, Adelaida”, prekine ju Cilka. „Ne trebaš ti nikamo. Priču o tebi već sam napisala. Znam sve o tebi, sve tvoje proslave pratim. Niste još čuli za Ceciliju Petak? E, sad hoćete!”

		

	
		
			Kad Cilka ustane, složi novine i odnese ih u kuhinju,

				začujem, da pretražuje po ladici, kao i svake večeri. Onda se vrati s debelom pohabanom bilježnicom. Mahne nam njome pred njuškama tako da nam brci zalelujaju. 

			„Samo još da pretipkam", reče. „I evo je.”

			Nataša Konc Lorenzutti

			Nataša Konc Lorenzutti, rođena je 1970. godine. Diplomirala je na Akademiji za kazalište, radio, film i televiziju u Ljubljani, na Odjelu za kazališnu glumu i umjetnički govor. Pet je godina bila angažirana kao glumica u dvama slovenskim profesionalnim kazalištima. Od godine 1999. bavi se lijepom književnošću. Godine 2010. na istoj akademiji svršila je sveučilišni magistarski studij umjetničkog govora u klasi profesora Aleša Valiča. Do sada je objavila dvadeset i jedno književno djelo za djecu i mlade te šest za odrasle. Bila je nominirana za nagrade Izvorna slovenska slikovnica, Modra ptica, sedam puta za nagradu Desetnica, četiri puta za nagradu Večernica, dobila je priznanje Zlatna kruška i nagradu Svetlobnica. Uvrš­tena je na počasni popis međunarodne organizacije za književnost za mlade IBBY. Za dječi roman Sutra ću biti dosadan kao pas dobila je nagradu Desetnica. 

			Dva njena romana za mlade bila su izabrana za projekt Rastem s knjigom. Osim kao slobodna umjetnica, četrnaest je godina radila i kao profesorica kazališnih predmeta na umjetničkom odjelu Gimnazije Nova Gorica. Sada opet radi kao slobodna književnica i scenaristica. Dobitnica je priznanja slovenske sekcije IBBY-ja za rad na području širenja kulture čitanja i književnosti za mlade.

			Igor Šinkovec

			Igor Šinkovec poznati je ilustrator i animator koji surađuje sa slovenskim i stranim nakladnicima. Ilustrira najviše za mlađu čitateljsku publiku, a njegove ilustracije prožete profinjenim humorom nalaze se na stranicama brojnih udžbenika i knjiga za mlade. Surađuje i s dječjim časopisima PIL, Cicido i Ciciban. Istakao se i kao animator. Prije više godina napravio je animirani film Egon Klobuk, a između važnih nagrada koje je primio za svoje umjetničko stvaralaštvo valja spomenuti Zlatnu krušku (2016.) i nagradu Kristina Brenkova (2020.)

			Krešimir Krnic

			Krešimir Krnic uz akademski posao indologa bavi se i književnim prevođenjem sa slovenskog, engleskog, hindskog i urdskog. Neki njegovi prijevodi stihovanih slikovnica Julije Donaldson već su postali dječji klasici.

